title: Miro Heiskanen

text: SM-liigadebyyttinsä Heiskanen teki runkosarjan 2016–2017 avauskierroksella 16. syyskuuta 2016 vieraissa Rauman Lukkoa vastaan. Hän sai ottelussa jääaikaa 17.29 minuuttia. Heiskanen sai ottelussa myös syöttöpisteen Robert Leinon tekemään maaliin ja hän sai tehomerkinnän +2. Heiskanen sai myös yhden kahden minuutin jäähyn koukkamisesta. Ensimmäisen liigamaalinsa hän teki 20. syyskuuta 2016 vieraissa Oulun Kärppiä vastaan Juhamatti Aaltosen syötöstä. Heiskasen tulokaskausi toi kaikkiaan 37 runkosarjaottelussa tehot 5+5=10, kahdeksassa playoff-ottelussa kolme syöttöpistettä sekä kuudessa CHL-ottelussa kolme syöttöpistettä. Hän oli runkosarjassa HIFK:n eniten maaleja tehnyt puolustaja Teemu Erosen kanssa.


title: Miro Heiskanen

text:
Tammikuussa 2017 NHL:n kykyjenetsijäpalvelu listasi Heiskasen Euroopassa pelaavista kenttäpelaajista kuudenneksi . Huhtikuun rankingissa hän nousi neljännelle sijalle. Henkilökohtaisella tasolla onnistuneiden alle 18-vuotiaiden MM-kilpailujen sekä testitilaisuus NHL Combinen myötä Heiskasen osakkeet varaustilaisuutta ajatelleen nousivat. Muun muassa "McKeens Hockey" -sivuston perustaja ja toimittaja Jay McKeen arvioi hänet jopa koko varaustilaisuuden potentiaaliseksi yhdessä Nico Hischierin ja Nolan Patrickin kanssa. Yleisten odotusten mukaan Heiskanen varattiin lopulta varaustilaisuuden kolmantena pelaajana ja ensimmäisenä puolustajana Hischierin ja Patrickin jälkeen. Hänestä tuli Aki Bergin (3. varaus vuodelta ) ohella kaikkien aikojen pienimmällä numerolla NHL:ään varattu suomalaispuolustaja.
Vain noin kaksi viikkoa NHL-varauksensa jälkeen, heinäkuussa 2017 Heiskanen teki kolmivuotisen tulokassopimuksen Dallas Starsin kanssa. Hänen kausipalkkansa NHL:ssä on 925 000 dollaria. Heiskanen aloitti kauden 2017–2018 vielä lainalla HIFK:ssa, osittain myös siksi, että hän ei pystynyt osallistumaan Starsin harjoitusleirille aivotärähdyksen vuoksi. Heiskanen teki kauden aikana läpimurtonsa SM-liigan eliittiin. Hän pelasi maajoukkuekutsujen ja kevätkaudella kärsittyjen ylävartalovammojen vuoksi runkosarjassa vain 30 ottelua, mutta Heiskanen oli kuitenkin HIFK:n tehokkain puolustaja tehoilla 11+12=23 ja hänen piste per peli -keskiarvonsa (0.766) oli koko SM-liigan puolustajista korkein. Heiskanen jakoi myös HIFK:n sisäisen tehotilaston voiton Erik Thorellin ja Joonas Raskin kanssa lukemalla +17. Hän voitti kauden päätteeksi SM-pronssia. Heiskanen palkittiin kauden päätteeksi koko SM-liigan parhaana puolustajana Pekka Rautakallio -palkinnolla. Hänestä tuli 18 vuoden, yhdeksän kuukauden ja 15 päivän iässä kaikkien aikojen nuorin palkinnon voittanut pelaaja. Heiskanen valittiin myös SM-liigan tähdistökentälliseen.


title: Miro Heiskanen

text: Heiskanen otti syksyn harjoitusleirin päätteeksi paikan Dallas Starsin NHL-kauden 2018–2019 avauskokoonpanosta. Hän teki näin ollen NHL-debyyttinsä runkosarjan avauskierroksella 5. lokakuuta 2018 Arizona Coyotesia vastaan. Heiskanen merkittiin joukkueensa kakkospuolustajapariin Marc Methotin viereen. Hän sai ottelussa jääaikaa 19.35 minuuttia ja Heiskanen keräsi teholukeman +1. NHL-uransa avausmaalin hän teki yhdeksännessä ottelussaan 25. lokakuuta 2018 Anaheim Ducksia vastaan. Heiskasen osuma jäi Starsin 5–2-voittoon päättyneen ottelun ratkaisumaaliksi. Hänet valittiin ottelun kakkostähdeksi. 2. tammikuuta 2019 Heiskanen teki kauden 19. tehopisteensä ja hän nousi Doug Hicksin (6+12=18) ohi Dallas Starsin ja sen edeltäjän, Minnesota North Starsin seurahistorian tehokkaimmaksi alle 20-vuotiaaksi puolustajaksi. Samassa kuussa Heiskanen valittiin un. Hänestä tuli myös Starsin seurahistorian nuorin tähdistöotteluun valittu pelaaja.


title: Miro Heiskanen

text: Heiskanen edusti Suomea Pyeongchangin olympiakisoissa 2018 sekä MM-kilpailuissa vuonna 2018. Yhteensä hän on pelannut 17 A-maaottelua tehopistein 4+2=6. Heiskanen teki A-maajoukkuedebyyttinsä vain 18-vuotiaana Karjala-turnauksessa 9. marraskuuta 2017 Venäjää vastaan. Hänet merkittiin Suomen kakkospuolustajapariin Atte Ohtamaan viereen. Heiskanen teki ottelussa myös ensimmäisen A-maajoukkuemaalinsa.


title: Miro Heiskanen

text: Heiskanen pelasi alle 20-vuotiaiden MM-kilpailuissa vuosina 2017 ja 2018, joista jälkimmäisessä turnauksessa hän toimi Suomen varakapteenina. Heiskanen pelasi myös alle 18-vuotiaiden MM-kilpailuissa vuosina 2016 ja 2017, joista ensimmäinen turnaus päättyi maailmanmestaruuteen ja jälkimmäinen hopeaan. Hän voitti pelipaikastaan huolimatta koko vuoden 2017 turnauksen syöttöpörssin ja sijoittui pistepörssissä toiseksi edellään vain joukkuetoveri Kristian Vesalainen. Heiskanen voitti myös turnauksen tehotilaston lukemalla +8. Hänet valittiin turnauksen parhaaksi puolustajaksi ja tähdistökentälliseen. Lisäksi valmennus valitsi Heiskasen Suomen yhdeksi kolmesta parhaasta pelaajasta. Hänet valittiin myös Kanadaa vastaan pelatun alkulohkon ottelun päätteeksi joukkueensa ottelun parhaaksi pelaajaksi.


title: Miro Heiskanen

text: Heiskanen jäi alle 18-vuotiaiden vuoden 2017 turnauksessa vain yhden tehopisteen päähän kisahistorian kaikkien aikojen puolustajien yhden turnauksen piste-ennätyksestä, jota pitää hallussaan Kanadan Ryan Murphy (4+9=13) vuodelta 2011. Tosin hän jakaa Murphyn kanssa kaikkien aikojen puolustajien piste-ennätyksen sekä syöttöennätyksen Venäjän Albert Jarullinin kanssa tehtyään aiemmat kisat pelanneena myös yhden syöttöpisteen. Heiskanen pelasi myös World U-17 Hockey Challengessa vuonna 2015. Yhteensä hän on pelannut 27 nuorten ja 23 poikien maaottelua.


title: Sami Moilanen

text: Sami Moilanen (s. 22. tammikuuta 1999 Sipoo) on suomalainen jääkiekkoilija, joka edustaa SM-liigajoukkue Tapparaa. Hän on pelipaikaltaan oikea laitahyökkääjä.


title: Sami Moilanen

text: Moilanen on Helsingin IFK:n kasvatti. Hän siirtyi juniorina sittemmin Jokereihin. Hän oli kaudella 2013–2014 C-nuorten SM-karsinnoissa joukkueensa paras pistemies ja jakoi sisäisen maalipörssin voiton Linus Nymanin kanssa tehoilla 11+11=22. C-nuorten SM-sarjan runkosarjassa Moilanen oli Jokereiden paras pistemies ja maalintekijä tehoilla 31+21=52. Pudotuspeleissä hän jakoi joukkueen sisäisen maalipörssin voiton Roope Hirvosen kanssa seitsemällä osumallaan. Moilanen valittiin kauden päätteeksi sarjan toiseen tähdistökentälliseen. Kaudella 2014–2015 hän oli pudotuspeleissä Jokereiden B-nuorten paras maalintekijä viidellä osumallaan. Moilanen palkittiin kauden päätteeksi sarjan vuoden tulokkaana Heino Pulli -palkinnolla ja hänet valittiin toiseen tähdistökentälliseen. Moilanen pelasi osan kaudestaan vain 15-vuotiaana myös Jokereiden A-nuorissa tehden kahdeksassa ottelussa tehot 4+3=7.


title: Sami Moilanen

text: Kaudella 2015–2016 Moilanen nousi 16-vuotiaana Jokereiden A-nuorten avainpelaajiin ja teki runkosarjassa 38 ottelussa tehot 21+14=35. Hän oli joukkueen kolmanneksi paras maalintekijä. Moilanen valittiin A-nuorten SM-liigan joulukuun 2015 kuukauden tulokaspelaajaksi. Joulun jälkeen hän joutui kuitenkin noin kuukaudeksi sivuun nilkkavamman vuoksi.


title: Sami Moilanen

text: Keväällä 2016 Lincoln Stars varasi Moilasen 113. pelaajana USHL-junioriliigan varaustilaisuudessa. Hän oli siirtymässä joukkueeseen kaudeksi 2016–2017. Samana kesänä Moilasen kuitenkin varasi myös WHL-joukkue Seattle Thunderbirds 52. pelaajana . Hän päätti siirtyä joukkueeseen. Moilanen voitti kauden päätteeksi WHL:n mestaruuden, Ed Chynoweth Cupin.


title: Sami Moilanen

text: Moilasta ei kesän varaustilaisuudessa, mutta hän sai samana kesänä kuitenkin varaamattomana pelaajana kutsun Colorado Avalanchen tulokasleirille. Moilanen nousi kaudella 2017–2018 Thunderbirdsin varakapteeniksi.


title: Sami Moilanen

text: Kaudeksi 2018–2019 Moilanen siirtyi 2+1-vuotisella SM-liigasopimuksella Tapparaan. Hän teki miesten pääsarjadebyyttinsä Mestarien liigan avausottelussa 31. elokuuta 2018 vieraissa norjalaista Storhamar Ishockeya vastaan. Moilanen merkittiin Tapparan 13. hyökkääjäksi. Hän sai ottelussa jääaikaa lopulta vain 31 sekuntia. SM-liigadebyyttinsä Moilanen teki runkosarjan avauskierroksella 14. syyskuuta 2018 paikallisvastustaja Tampereen Ilvestä vastaan. Hänet merkittiin Tapparan 13. hyökkääjäksi. Moilanen sai ottelussa jääaikaa 2.30 minuuttia. Liigauransa avausmaalin hän teki 12. ottelussaan 2. marraskuuta 2018 vieraissa Rauman Lukkoa vastaan.


title: Sami Moilanen

text: Moilanen pelasi alle 20-vuotiaiden MM-kilpailuissa vuonna 2019, jolloin hän voitti maailmanmestaruuden. Moilanen pelasi myös alle 18-vuotiaiden MM-kilpailuissa vuonna 2016, jolloin hän voitti maailmanmestaruuden. Moilanen valittiin Ruotsia vastaan pelatun finaaliottelun päätteeksi Suomen ottelun parhaaksi pelaajaksi. Hän pelasi myös alle 18-vuotiaiden Ivan Hlinkan muistoturnauksessa vuosina 2015 ja 2016, joista jälkimmäisessä turnauksessa Moilanen oli Suomen paras maalintekijä neljällä osumallaan. Moilanen putosi viimeisten joukossa Suomen alle 20-vuotiaiden MM-leiriryhmästä vuoden 2018 turnaukseen.


title: Sami Moilanen

text: Moilanen edusti myös Suomen alle 17-vuotiaiden maajoukkuetta Euroopan nuorten olympiafestivaaleilla sekä World U-17 Hockey Challengessa vuonna 2015, joista jälkimmäinen turnaus päättyi pronssiin. Yhteensä hän on pelannut kuusi nuorten ja 35 poikien maaottelua.


title: Sami Moilanen

text: Faneille.com -sivuston toimittaja Toni Rajamäen mukaan Moilanen ei ole kovin pitkä, mutta hänellä on tahtoa. Rajamäki kertoo, että Moilanen pelaa aina tilanteet loppuun saakka ja hänellä on kyky tehdä maaleja. "Varusmieslehden" haastattelussa Moilanen on itse maininnut vahvuuksikseen tietynlaisen aggressiivisuuden sekä luistelunopeuden.


title: Sami Moilanen

text: Moilasen pikkuveli Jesse pelaa Oulun Kärppien A-nuorissa. Sami Moilanen on opiskellut Pohjois-Haagan yhteiskoulussa.


title: Joona Koppanen

text: Joona Matias Koppanen (s. 25. helmikuuta 1998 Tampere) on suomalainen jääkiekkohyökkääjä, joka pelaa NHL-joukkue Boston Bruinsin organisaatiossa. Hän pelannee lähinnä AHL-joukkue Providence Bruinsissa. Koppanen on pelipaikaltaan vasen laitahyökkääjä, mutta hän osaa pelata myös keskellä.


title: Joona Koppanen

text: Faneille.com -sivuston toimittaja Toni Rajamäen mukaan isokokoinen Koppanen pelaa vahvaa kahden suunnan peliä ja käyttää kokoaan kiitettävästi. Rajamäen mukaan hänen peruspelaamisensa on korkealla tasolla, vaikkakaan Koppanen ei ole kentän näkyvimpiä pelaajia.


title: Joona Koppanen

text: Koppanen aloitti jääkiekkoilun 4-vuotiaana Lempäälän Kisassa. Hän siirtyi 12-vuotiaana KOOVEE:hen, josta Koppanen jatkoi C-juniori-ikäisenä Tampereen Ilvekseen. Hän jakoi kaudella 2014–2015 seuran B-nuorten sisäisen pistepörssin Joona Ikosen kanssa tehoilla 25+32=57, kuten myös pudotuspelien kolmessa ottelussa kolmella syöttöpisteellään Ikosen ja Topias Haapasen kanssa. Koppanen valittiin kauden päätteeksi B-nuorten SM-sarjan tähdistökentälliseen. Kauden 2015–2016 päätteeksi hän voitti A-nuorten Suomenmestaruuden.


title: Joona Koppanen

text: Boston Bruins varasi Koppasen viidennellä kierroksella 135. pelaajana . Hänet varasi samana kesänä myös Metallurg Magnitogorsk 141. pelaajana sekä Omaha Lancers 121. pelaajana USHL:n varaustilaisuudessa. Koppanen jatkoi kaudella 2016–2017 Ilveksen A-nuorissa, sillä hän piti ovea auki siirtyä kauden jälkeen Yhdysvaltain yliopistosarjoihin, eikä näin ollen voinut tehdä ammattilaissopimusta esim. SM-liigaan tai Mestikseen. Koppanen oli tehoilla 23+31=54 Ilveksen toiseksi paras maalintekijä ja kolmanneksi paras pistemies. Hän jakoi koko A-nuorten SM-liigan pistepörssin kolmannen sijan KalPan Mikko Juusolan kanssa. Koppanen jakoi neljällä osumallaan myös sarjan alivoimamaalipörssin voiton HPK:n Harri Kainulaisen kanssa. Hänellä oli myös sarjan paras piste per peli -keskiarvo (1.42). Koppanen valittiin A-nuorten SM-liigan tammikuun 2017 kuukauden pelaajaksi. Kauden päätteeksi hänet palkittiin sarjan parhaana hyökkääjänä Saku Koivu -palkinnolla ja valittiin ensimmäiseen tähdistökentälliseen.


title: Joona Koppanen

text: Huhtikuussa 2017 Koppanen teki kolmivuotisen tulokassopimuksen Boston Bruinsin kanssa. Vajaa kaksi viikkoa myöhemmin hän teki Ilveksen kanssa vuoden mittaisen SM-liigasopimuksen, joten Koppanen pelaa siellä kauden 2017–2018 lainalla Bruinsista. Häneltä jäi kuitenkin runkosarjan seitsemän ensimmäistä kierrosta väliin Koppasen osallistuttua Bruinsin harjoitusleirille. Koppanen teki näin ollen SM-liigadebyyttinsä 26. syyskuuta 2017 KooKoota vastaan. Hänet merkittiin Ilveksen nelosketjun keskushyökkääjäksi laidoilleen Teemu Lepaus ja Julius Valtonen. Koppanen sai ottelussa jääaikaa 12.11 minuuttia. Liigauransa avausmaalin hän teki runkosarjan toiseksi viimeisellä kierroksella 8. maaliskuuta 2018 Vaasan Sportia vastaan. Koppasen osuma jäi Ilveksen 5-1-voittoon päättyneen ottelun ratkaisumaaliksi. Hän teki tulokaskautensa aikana kaikkiaan 45 runkosarjaottelussa tehot 2+12=14. SM-liigakauden päätyttyä, maaliskuussa 2018 Koppanen siirtyi loppukevääksi AHL-joukkue Providence Bruinsin vahvuuteen. Hän pelasi siellä kymmenen runkosarjaottelua tehden kaksi maalia.


title: Joona Koppanen

text: Koppanen pelasi alle 20-vuotiaiden MM-kilpailuissa vuonna 2018. Valmennus valitsi hänet Suomen turnauksen yhdeksi kolmesta parhaasta pelaajasta. Koppanen valittiin myös Slovakiaa vastaan pelatun alkulohkon ottelun päätteeksi joukkueensa ottelun parhaaksi pelaajaksi.


title: Joona Koppanen

text: Koppanen pelasi myös alle 18-vuotiaiden MM-kilpailuissa vuonna 2016, jolloin hän voitti maailmanmestaruuden. Koppanen pelasi myös alle 18-vuotiaiden Ivan Hlinkan muistoturnauksessa vuonna 2015.


title: Joona Koppanen

text: Koppanen edusti myös Suomen alle 17-vuotiaiden maajoukkuetta World U-17 Hockey Challengessa sekä Euroopan nuorten olympiafestivaaleilla vuonna 2015. Jälkimmäisenä mainittu turnaus päättyi pronssiin. Yhteensä hän on pelannut kymmenen nuorten ja 42 poikien maaottelua.


title: Joona Koppanen

text: Koppanen valmistui ylioppilaaksi Sammon keskuslukiosta keväällä 2017. Hän harrasti lapsena myös yleisurheilua Tampereen Urheilijat -38:ssa ja Lempäälän Kisassa sekä jalkapalloa Sääksjärven Loiskeessa.


title: Leevi Laakso

text: Leevi Eemeli Laakso (s. 12. kesäkuuta 1998 Kuopio) on suomalainen jääkiekkomaalivahti, joka pelaa monikansallista Alps Hockey Leaguea itävaltalaisen EC Salzburgin kakkosjoukkueessa.


title: Leevi Laakso

text: Laakso syntyi Kuopiossa, mutta kasvoi Siilinjärven Toivalassa. Hän aloitti jääkiekkoilun Kalevan Pallossa äitinsä mukaan noin 4-5-vuotiaana ja pelasi muutaman vuoden hyökkääjänä ennen siirtymistään maalivahdin pelipaikalle. Kaudella 2012–2013 Laakso osallistui yhtenä viidestä suomalaispelaajasta IIHF Development Campille. Kauden 2013–2014 päätteeksi hänet palkittiin C-nuorten SM-sarjan parhaana maalivahtina Jukka Tammi -palkinnolla ja valittiin tähdistökentälliseen.


title: Leevi Laakso

text: Huhtikuussa 2015 Laakso teki 2+1-vuotisen juniorisopimuksen Vaasan Sportin SM-liigajoukkueen kanssa. Hän lähti kauteen 2015–2016 pääasiassa joukkueen kolmosmaalivahtina Mika Järviselle ja Timo Niemelle. Laakso pelasi kautensa pääosin Sportin A-nuorissa, joiden ykkösmaalivahdiksi hän nousi 17-vuotiaana. Laakso valittiin kauden päätteeksi A-nuorten SM-liigan tähdistökentälliseen. Hän puki kauden aikana 13 SM-liigaotteluun, mutta ei saanut kuitenkaan peliaikaa. Laakso pelasi kuitenkin miesten pelejä kaksi ottelua lainalla Mestis-joukkue Kokkolan Hermeksessä.


title: Leevi Laakso

text: Myös kauteen 2016–2017 Laakso lähti Sportin pääasiallisena kolmosmaalivahtina. Hän pelasi alkukauden seuran A-nuorissa ja puki kolmeen SM-liigaotteluun, kunnes helmikuussa 2017 Sport lainasi Laakson toistaiseksi voimassa olevalla sopimuksella Hermekseen paikkaamaan Juraj Hollýn loukkaantumista ja Mikael Edelmannin pelikieltoa. Maaliskuussa hänet lainattiin sinne uudestaan loppukauden sopimuksella, kun Hollý loukkaantui uudelleen. Kesken ensimmäisen playoff-ottelun myös Edelmann loukkaantui, joten Laakso aloitti Espoo Unitedia vastaan pelatun ottelusarjan neljä ottelua Hermeksen maalilla. Espoo United eteni lopulta välieriin otteluvoitoin 4-2.


title: Leevi Laakso

text: Kaudeksi 2017–2018 Laakso teki vuoden mittaisen sopimuksen Hermeksen kanssa. Hän toimi pääasiassa joukkueen kakkosmaalivahtina Samuel Jukurille ja pelasi 18 runkosarjaottelua.


title: Leevi Laakso

text: Laakso siirtyi kaudeksi 2018–2019 vuoden mittaisella sopimuksella pelaamaan monikansallista Alps Hockey Leaguea itävaltalaisen EC Salzburgin kakkosjoukkueeseen.


title: Leevi Laakso

text: Laakso pelasi alle 18-vuotiaiden MM-kilpailuissa vuonna 2016, jolloin hän voitti maailmanmestaruuden. Laakso pelasi kaikki Suomen alkulohkon neljä ottelua, mutta hän kuitenkin sairastui ennen puolivälieriä, eikä palannut kokoonpanoon enää mitalipeleissä. Suomen torjuntavastuun lopputurnauksen ajan kantoi Ukko-Pekka Luukkonen.


title: Leevi Laakso

text: Laakso edusti myös Suomen alle 17-vuotiaiden maajoukkuetta World U-17 Hockey Challengessa marraskuussa 2014 ja Euroopan nuorten olympiafestivaaleilla vuonna 2015, joista jälkimmäisenä mainittu turnaus päättyi pronssiin. Yhteensä Laakso on pelannut yhden nuorten ja 27 poikien maaottelua.


title: Pesäpallon suomensarja 1981

text: Pesäpallon suomensarja pelattiin 37. kerran kaudella 1981. Sarja pelattiin kolmessa lohkossa kaksinkertaisena sarjana. Lohkovoittajat Imatran Pallo-Veikot 2, Sotkamon Jymy ja Ulvilan Pesä-Veikot nousivat ykkössarjaan kaudeksi 1982. Lohkojen kolme viimeistä putosi suoraan maakuntasarjaan. Kausi oli ensimmäinen, jolloin suomensarja oli kolmanneksi korkein sarjataso pesäpallossa.


Garzê, virallisesti Garzên tiibetiläisten autonominen prefektuuri (, Garzê Poirig Ranggyong Kü; ), tunnetaan myös nimenä Ganzi pinyinin mukaan, on tiibetiläisille varattu autonominen prefektuuri Kiinan Sichuanin maakunnan länsiosassa. Prefektuurin pinta-ala on 152 629 neliökilometriä ja väkiluku 1,09 miljoonaa (vuonna 2010). Prefektuurin päähallintopaikka on Kangding, jonka keskusta sijaitsee linnuntietä noin 215 kilometriä maakunnan pääkaupunki Chengdusta länsilounaaseen.


title: Garzên tiibetiläisten autonominen prefektuuri

text: Piirikuntatasolla autonominen prefektuuri jaetaan yhteen piirikuntatason kaupunkiin ja 17 piirikuntaan.


Nykyaikaisen viisiottelun maailmanmestaruuskilpailut 2015 olivat järjestyksessään 59. nykyaikaisen viisiottelun maailmanmestaruuskilpailut. Ne järjestettiin Berliinissä Saksassa 29. kesäkuuta – 5. heinäkuuta 2015. Menestynein maa oli isäntämaa Saksa, joka voitti kaksi kultaa. Sarjoja oli yhteensä 7: miehille ja naisille oli yksilö-, joukkue- ja viestikilpailut sekä sekaviesti. MM-kilpailut olivat samalla osa vuoden 2016 olympialaisten karsintoja.


title: Pavlo Tymoštšenko

text: Pavlo Jurijovytš Tymoštšenko (, s. 13. lokakuuta 1986 Kiova, Ukrainan SNT) on ukrainalainen nykyaikaisen viisiottelun maailmanmestari ja Euroopan-mestari. 190 senttimetriä pitkä ja 75 kilogrammaa painava Tymoštšenko edustaa Dynamo Kiovaa.


title: Pavlo Tymoštšenko

text: Tymoštšenko on osallistunut vuosien 2008, 2012 ja 2016 kesäolympialaisiin. Vuonna 2016 hän saavutti Rio de Janeirossa hopeaa ja sijoittui Pekingissä 2008 seitsemänneksi. Tymoštšenko saavutti kultaa vuoden 2015 MM-kilpailuiden henkilökohtaisesta kilpailusta. Hänellä on lisäksi kaksi MM-hopeaa ja kaksi -pronssia. EM-kilpailuista Tymoštšenkolla on yksi kulta ja yksi pronssi.


title: Fenyyliglysiini

text: Fenyyliglysiini eli 2-fenyyliglysiini (CHNO) on aromaattisiin aminohappoihin kuuluva orgaaninen yhdiste. Yhdiste kuuluu keinotekoisiin aminohappoihin eikä sitä esiinny luonnossa. Fenyyliglysiiniä käytetään valmistettaessa lääkkeitä, erityisesti antibiootteja.


title: Fenyyliglysiini

text: Huoneenlämpötilassa fenyyliglysiini on värittömiä kiteitä. Yhdiste liukenee veteen ja emäsliuoksiin sekä hieman moniin orgaanisiin liuottimiin. Kuumennettaessa fenyyliglysiiniä se sublimoituu helposti 255 °C:n lämpötilassa ennen sulamispistettään. Fenyyliglysiini on kiraalinen optisesti aktiivinen yhdiste.


title: Fenyyliglysiini

text: Fenyyliglysiiniä voidaan valmistaa usealla tavalla ja puhtaiden enantiomeerien tuottamiseen käytetään usein bioteknisiä entsymaattisia menetelmiä. Raseemista fenyyliglysiiniä voidaan valmistaa niin sanotulla Streckerin aminohapposynteesillä bentsaldehydistä ammoniakista ja vetysyanidista tai natriumsyanidista ja hydrolysoimalla muodostuva aminofenyyliasetonitriili happamissa olosuhteissa. Toinen tapa on fenyylietikkahapon bromaus 2-bromifenyylietikkahapoksi N-bromibutaani-imidin avulla ja käsittelemällä muodostunut happo ammoniakin vesiliuoksella.


title: Fenyyliglysiini

text: Puhtaiden enantiomeerien valmistukseen käytetään entsyymejä. Entsymaattisesti D-fenyyliglysiiniä voidaan valmistaa fenyylihydantoiinista hydantoinaasin katalysoimana. L-fenyyliglysiiniä tuotetaan mantelihaposta, joka hapetetaan entsymaattisesti fenyyliglyoksyylihapoksi. Tästä muodostuu L-fenyyliglysiiniä L-aminohappodeaminaasin katalysoimana.


title: Fenyyliglysiini

text: Fenyyliglysiiniä käytetään useiden antibioottien valmistukseen. Tällaisia ovat muun ampisilliini, kefakloori, kefaleksiini, kefradiini, episilliini ja hetasilliini.


title: Viktor Lönnbohm

text: Viktor Gabriel Valfrid Lönnbohm (15. syyskuuta 1864 Paltamo – 6. elokuuta 1899 Käkisalmi) oli suomalainen rakennusmestari, joka oli yksi lyhytaikaiseksi jääneen wrightiläisen työväenliikkeen aktiiveja. Hänet tunnetaan myös runoilija Eino Leinon veljenä.


title: Viktor Lönnbohm

text: Lönnbohm kävi Oulussa viisi vuotta kansakoulua ja toimi myöhemmin isänsä maanmittari Anders Lönnbohmin oppipoikana. Vuonna 1887 metsästystä harrastanut Lönnbohm suomensi Onni Wetterhoffin muistelmateoksen "Saloilta ja vesiltä" nimimerkillä ”Koura”. Isänsä kuoltua vuonna 1890 hän muutti Helsinkiin ja valmistui rakennusmestariksi teollisuuskoulusta.


title: Viktor Lönnbohm

text: Lönnbohm oli Helsingin työväenyhdistyksen jäsen ja aktiivisesti mukana porvarillisessa wrightiläisessä työväenliikkeessä. Vuonna 1891 perustettiin Lönnbohmin aloitteesta Helsingin Työväen Sekakuoro, jonka johtajaksi tuli säveltäjä Oskar Merikanto. Hän ajautui pian taloudellisiin vaikeuksiin takaamalla ystäviensä lainoja ja kärsi myös mielenterveysongelmista. Vuonna 1895 Lönnbohm palasi synnyinkotiinsa Hövelöön, josta hänet pian siirrettiin viimeisiksi vuosikseen Käkisalmen mielisairaalaan.


title: Sananda Maitreya

text: Sananda Francesco Maitreya (s. 15. maaliskuuta 1962 New York, Yhdysvallat), taiteilijanimeltään Sananda Maitreya, 2000-luvun alkuun saakka Terence Trent D’Arby, on yhdysvaltalainen laulaja-lauluntekijä. Hän saavutti 1980-luvun lopulla menestystä soul-tyylisellä esikoisalbumillaan "Introducing the Hardline According to Terence Trent D’Arby" (1987).


title: Sananda Maitreya

text: Terence Trent Howard syntyi 15. maaliskuuta 1962 Manhattanilla New Yorkissa. Hänen sukunimekseen tuli D’Arby kun hänen äitinsä meni uudelleen naimisiin.


title: Sananda Maitreya

text: D’Arby palveli Yhdysvaltain armeijassa Frankfurtissa, Länsi-Saksassa vuosina 1980–1983. Hän liittyi vuonna 1980 yhtyeeseen nimeltä Touch. Yhtye julkaisi albumin "Love On Time" vuonna 1984, ja D’Arby lauloi siinä vakituisesti vuoteen 1986. Hän liittyi vuonna 1986 Lontoossa soul- ja funkyhtye The Bojangelsiin. Hän teki levytyssopimuksen samana vuonna ja pääsi "New Musical Express" -lehden kanteen otsikolla "Popin uusi prinssi".


title: Sananda Maitreya

text: D’Arbyn ensimmäinen albumi "Introducing The Hardline According To Terence Trent D'Arby" julkaistiin 1987. Albumi nousi listaykköseksi, ja myös sen singlet "If You Let Me Stay", "Wishing Well" ja "Sign Your Name" nousivat top-10:een. Tyyliltään D'Arbyn esikoisalbumi oli soulia, rockia, popia ja R&B:tä. Se toi mieleen Princen mutta oli karheampaa ja maanläheisempää. D’Arby nimettiin parhaan uuden artistin Grammy-palkintoehdokkaaksi 1988.


title: Sananda Maitreya

text: D'Arbyn seuraavat albumit "Neither Fish nor Flesh" (1989), "Symphony or Damn" (1993) ja "TTD's Vibrator" (1995) eivät nousseet esikoisalbumin kaltaisiksi menestyksiksi. Vuonna 1999 D'Arby esiintyi Sydneyssä INXS-yhtyeen solistina ja televiosiosarjassa "Shake, Rattle and Roll" laulaja Jackie Wilsonin roolissa.


title: Sananda Maitreya

text: D’Arby julkaisi seuraavan albuminsa "Wildcard" vuonna 2001 ensin itsenäisesti ja seuraavana vuonna uudelleen. Hän vaihtoi viralliseksi nimekseen Sananda Maitreya ja julisti Terence Trent D’Arbyn kuolleeksi. Hän muutti vakituisesti Milanoon 2002 ja meni naimisiin italialaisen arkkitehdin Francesa Franconen kanssa. Hän jatkoi musiikin tekemistä ja julkaisi sitä lähinnä oman www-sivustonsa kautta, joskus myös CD-muodossa. Tyylillisesti ja vaikutteiltaan Maitreyan 2000-luvulla julkaisema musiikki on ollut monipuolista.


title: Kangding

text: Kangding, tai Dartsedo, (, "Tardo Chongkyêr"; ) on piirikuntatason kaupunki Kiinan Sichuanin maakunnassa. Se on Garzên tiibetiläisten autonomisen prefektuurin päähallintopaikka. Kaupungin pinta-ala on 11 632 neliökilometriä ja väkiluku 130 142 (vuonna 2010). Kaupungin keskusta sijaitsee linnuntietä noin 215 kilometriä maakunnan pääkaupunki Chengdusta länsilounaaseen.


title: Kangding

text: "Kangding Qingge" (Kangdingin rakkauslaulu) on perinteinen kansanmusiikki Kangdingista, joka on tullut tunnetuksi kautta maan.


title: Kangding

text: Kangdingin kaupunki jakautuu kuuteen suurkuntaan ja 15 maalaiskuntaan. Kaupungin hallintokeskus sijaitsee Luchengin suurkunnassa.


title: Barkam

text: Barkam (, 'bar khams grong khyer; qiang.: Muerkvua shi; ) on piirikuntatason kaupunki Kiinan Sichuanin maakunnassa. Se on Ngawan (Aban) autonomisen prefektuurin päähallintopaikka. Kaupungin pinta-ala on 6 639 neliökilometriä ja väkiluku 58 437 (vuonna 2010). Kaupungin keskusta sijaitsee linnuntietä noin 230 kilometriä maakunnan pääkaupunki Chengdusta luoteeseen.


title: Barkam

text: Barkamin kaupunki jakautuu kolmeen suurkuntaan ja 11 maalaiskuntaan. Kaupungin hallintokeskus sijaitsee Barkamin suurkunnassa.


title: Barkam

text: Vuoden 2012 lopussa Barkamissa asui 59 600 henkilöä, josta 55 388 henkilöllä on kotikunta Barkamissa. Näistä henkilöistä oli 42 877 tiibetiläistä (77,4%), 10 019 han-kiinalaista (18,1%), 1 644 qiangia (3,0%), ja 662 hui-kiinalaista (1,2%).


title: Warrior (vuoden 2011 elokuva)

text: Warrior on vuonna 2011 ensi-iltansa saanut yhdysvaltalainen urheiludraamaelokuva, jonka on ohjannut Gavin O'Connor. Elokuva kertoo kahdesta veljeksestä, jotka osallistuvat vapaaotteluturnaukseen.


title: Warrior (vuoden 2011 elokuva)

text: Nick Nolte sai roolistaan elokuvassa parhaan miessivuosan Oscar-ehdokkuuden ja SAG-ehdokkuuden.


title: Warrior (vuoden 2011 elokuva)

text: Entinen merijalkaväen sotilas Tommy Riordan (Tom Hardy) saapuu vierailemaan isänsä Paddy Conlonin (Nick Nolte) luona. Paddy on raitistunut entinen alkoholisti, jonka Tommy ja tämän äiti ovat jättäneet Tommyn ollessa lapsi. Paddy yrittää vakuuttaa Tommyn siitä että hän on muuttunut, mutta Tommy ei usko tätä. Seuraavana päivänä Tommy tyrmää kuntosalilla harjoituksissa vapaaottelija Pete "Mad Dog" Grimesin (Erik Apple) alle minuutissa. Katsojan kuvamaasta videosta tulee nopeasti suosittu internetissä. Tommy kuulee vapaaotteluturnauksesta nimeltä Sparta, jonka voittaja saa 5 miljoonaa dollaria, ja ilmoittautuu turnaukseen. Tommy pyytää isäänsä toimimaan hänen valmentajanaan, mutta sillä ehdolla että heidän välinsä pysyvät etäisinä.


title: Warrior (vuoden 2011 elokuva)

text: Samaan aikaan Tommyn vanhempi veli Brendan (Joel Edgerton), fysiikanopettaja ja entinen vapaaottelija, ei pysty elättämään vaimoaan Tessiä (Jennifer Morrison) ja heidän kahta tytärtään. Brendan ottaa osaa amatööriotteluihin ansaitakseen lisää rahaa, mutta huhut otteluista saavat koulun erottamaan hänet määräajaksi ilman palkkaa. Brendan päätyy pyytämään vanhaa ystäväänsä Frank Campanaa (Frank Grillo) valmentajakseen otellakseen pienemmissä tapahtumissa. Frankin parhaan ottelijan loukkaannuttua Brendan suostuttelee Frankin ilmoittamaan hänet Sparta-turnaukseen. Samana iltana Paddy yllättää Brendanin, kun hän saapuu yrittämään solmia sovintoa ja kertomaan Tommyn palanneen.


title: Warrior (vuoden 2011 elokuva)

text: Saavuttueen turnaukseen Brendanille selviää, että hänen veljensä osallistuu myös turnaukseen. Heidän kohdatessaan kasvokkain myöhemmin paljastuu että Tommy on edelleen vihainen Brendanille siitä, että tämä jäi asumaan heidän isänsä luokse vanhempien erotessa kun Tommy ja heidän äitinsä lähtivät pois ja Tommy jäi huolehtimaan kuolemansairaasta äidistä yksin. Brendan vakuuttaa että hän teki kaiken silloisen tyttöystävänsä Tessin vuoksi ja että hän ei ole antanut anteeksi isälleen tämän tekoja.


title: Warrior (vuoden 2011 elokuva)

text: Samaan aikaan merijalkaväen sotilas tunnistaa Tommyn videosta, jossa Tommy tyrmää "Mad Dogin". Sotilas kertoo julkisuudessa Tommyn urotyöstä kun hän pelasti joukon sotilaita ja tästä tulee kansallinen sankari. Sitten Tommyn palvelutiedot tulevat julkisuuteen, ja paljastuu että hän on karannut palveluksesta sen jälkeen kun hänen koko joukkueensa kuoli omien tulituksessa. Tommy on käyttänyt äitinsä tyttönimeä välttääkseen pidätyksen, ja hän kertoo antavansa voittorahat yhdelle pommituksessa kuolleen toverinsa leskelle. Sotapoliisi päättää pidättää hänet turnauksen jälkeen.


title: Warrior (vuoden 2011 elokuva)

text: Seuraavien kahden päivän aikana Brendanin ja Tommyn ottelut sujuvat hyvin eri tavalla. Tommy tyrmää nopeasti ja väkivaltaisesti vastustajansa kun taas Brendan onnistuu vaikeuksien jälkeen saamaan luovutusvoitot käyttämällä taitojaan brasilialaisessa jujutsussa. Semifinaalissa Brendanin vastustaja on voittamaton venäläinen painija Koba (Kurt Angle), jonka Brendan voittaa lopulta jalkalukolla. Tommyn vastustaja on tämän aiemmin voittama Mad Dog Grimes, ja Tommy onnistuu tyrmäämään tämän toiseen kertaan.


title: Warrior (vuoden 2011 elokuva)

text: Finaalia edeltävänä iltana Paddy yrittää keskustella Tommyn kanssa tämän ajasta Irakissa. He riitelevät ja Paddy päätyy juomaan alkoholia. Tommy lohduttaa isäänsä kun hän näkee tämän olotilan.


title: Warrior (vuoden 2011 elokuva)

text: Veljekset kohtaavat finaalissa, jossa Brendan pyrkii sopimaan menneet erimielisyydet, mutta Tommy ei siihen suostu. Tommy voittaa ottelun ensimmäiset kaksi erää, mutta sitten Brendan onnistuu saamaan Tommyn olkapään pois sijoiltaan käsilukolla. Neljännessä erässä Brendan pyytää Tommya luovuttamaan, mutta Tommy pyrkii olkapäävammastaan huolimatta kaikin keinoin tyrmäämään tämän. Viidennen erän alkaessa Brendan kieltäytyy ottelemasta, mutta Tommy jatkaa ja Brendan päätyy pakottamaan Tommyn luovuttamaan kuristusotteella. Brendan pyytää Tommylta anteeksi ja kertoo tälle rakastavansa tätä. Tommy luovuttaa ja veljekset poistuvat yhdessä kehästä.


title: Warrior (vuoden 2011 elokuva)

text: Elokuva piti alun perin kuvata Long Beachin kaupungissa Kaliforniassa, mutta ohjaaja Gavin O'Connor päätti siirtää kuvaukset muun muassa budjettisyistä Pittsburghiin. Elokuva kuvattiin vuoden 2009 keväänä.


title: Warrior (vuoden 2011 elokuva)

text: Gavin O'Connor halusi valita elokuvan päärooleihin veljeksiksi tuntemattomat näyttelijät. Rooleihin valittiin Joel Edgerton, karateharrastaja jonka kansainvälisesti tunnetuin rooli oli ollut pieni sivurooli elokuvassa "", sekä Tom Hardy, joka oli nähty aiemmin hyvin erinäköisenä elokuvassa "". O'Connor kirjoitti alkoholisti-isän Paddy Conlonin roolin nimenomaan Nick Noltelle, joka oli elokuvan kuvausten aikaan hänen naapurinsa, ja joka on itse kärsinyt alkoholismista.


title: Warrior (vuoden 2011 elokuva)

text: "Warrior" ei ollut taloudellinen menestys: sen tuotantobudjetti oli 25-28 miljoonaa dollaria ja elokuva on tuottanut 23 miljoonaa dollaria. Elokuva sai kuitenkin kriitikoilta pääosin positiivisen vastaanoton. Rotten Tomatoes -sivuston mukaan 179 arvostelun perusteella laskettuna kriitikoiden arvosteluista 83 prosenttia oli positiivisia ja Metacritic-sivuston keräämä arvosana elokuvalle on 71, joka perustuu 35 arvosteluun.


title: Tutkatähtitiede

text: Tutkatähtitiede on tekniikka, jolla havaitaan lähellä sijaitsevia tähtitieteellisiä kohteita, kuten komeettoja, asteroideja ja planeettoja sekä niiden kuita. Koska tutkatekniikalla havaitaan vaan aurinkokunnan kohteita, siitä käytetään usein nimeä planetaarinen tutka.


title: Tutkatähtitiede

text: Tutkatähtitiedettä tehdään mikroaaltotaajuuksilla ja siten käytännössä radioteleskoopeilla. Se eroaa radiotähtitieteestä tekniikkana siten, että radioteleskoopista lähetetään signaali, jonka kaiku vastaanotetaan, kun taas radiotähtitieteessä havaitaan kohteita, jotka tuottavat radioaaltoja itse, kuten esimerkiksi pulsarit ja kvasaarit. Signaalia voidaan lähettää pulsseina tai jatkuvana aaltona käyttötarkoituksesta riippuen. Tutkatähtitieteessä uusia kohteita ei myöskään etsitä kuten radiotähtitieteessä voidaan tehdä, vaan tarkoituksena on saada lisätietoa jo löydetyistä kohteista. Tutkatähtitiedettä on mahdollista tehdä myös valoisaan vuorokaudenaikaan ja sateella, koska mikroaallot läpäisevät pilvet häiriintymättä.


title: Tutkatähtitiede

text: Tutkatähtitiedettä on tehty jo 70 vuotta. Tutkasignaalin voimakkuus heikkenee tutkayhtälön mukaisesti etäisyyden neljänteen potenssiin verrannollisesti, joten kaiun vastaanottamiseen tarvitaan mahdollisimman suuria radioteleskooppeja. Nykypäivänä vain kaksi observatoriota tekee säänöllisiä havaintoja: Arecibon observatorio ja Goldstonen observatorio.


title: Tutkatähtitiede

text: Planetaarisilla tutkilla on mahdollista saada huomattavasti tarkempaa astrometristä tietoa kuin optisilla menetelmillä. Esimerkiksi asteroidin etäisyys on mahdollista määrittää muutaman kymmenen metrin tarkkuudella ja sen säteisnopeus millimetreissä sekunnissa. Lisäksi kohteiden koosta, pyörimistilasta, muodosta ja pinnan koostumuksesta on mahdollista saada tietoa. Esimerkiksi Venuksen ja Merkuriuksen pyörimistä ja kiertorataa on onnistuneesti tarkennettu planetaarisen tutkan avulla. Samoin 99942 Apophis-asteroidin pitkän aikavälin radanmääritys on ollut merkittävää, koska se ohittaa Maan hyvin läheltä seuraavan 15 vuoden sisällä. Nykypäivänä asteroideja on havaittu 750 kappaletta, joista 612 Maan lähiasteroideja, ja komeettoja 19 kappaletta. Planeettoja ja niiden kuita on havaittu Saturnuksen etäisyydelle asti.


title: Tutkatähtitiede

text: Planetaarinen tutka on erityisen herkkä havaitsemaan metallia ja jäätä. Siksi jäiset kohteet, kuten Galilein kuut ja metallirikkaat asteroidit näkyvät tutkalla erityisen kirkkaina. Halkaisijaltaan kilometrin luokkaa olevat kiviset asteroidit näkyvät vain noin yhden astronomisen yksikön etäisyydeltä mutta metalliset asteroidit hieman kauempaakin.


title: Tomi Pohjalainen

text: Tomi Pohjalainen on suomalainen futsal-pelaaja. Hän on pelipaikaltaan maalivahti. Kaudella 2015–2016 Pohjalainen voitti Sm-pronssia Someron Voiman  joukkueessa. Saavutus oli SoVo:n historian ensimmäisen Sm-tasolla. Kaudella 2014–2015 Pohjalainen edusti espoolaista Golden Futsal Teamia. Joukkue sijoittui Futsal-liiga:ssa neljänneksi.


title: Verta, hikeä ja T-paitoja

text: Verta, hikeä ja T-paitoja ("Blood, Sweat and T-shirts") on brittiläinen dokumenttisarja. Sarjassa kuusi brittinuorta matkustavat Intiaan katsomaan, kuinka heidän muotivaatteensa tehdään. Tutustuessaan maan vaateteollisuuteen he vierailevat muun muassa hikipajoissa ja puuvillapelloilla.


title: Verta, hikeä ja T-paitoja

text: Sarjaa tehtiin neljä jaksoa, jotka esitettiin Britanniassa vuonna 2008. Suomessa dokumenttisarjan ensimmäinen jakso esitettiin Yle TV2:lla 13. tammikuuta 2010. Sarja sai jatkoa vuonna 2009 esitetystä dokumentista "Verta, hikeä ja noutoruokaa", jossa nuoret vietiin Kaakkois-Aasiaan, josta länsimaissa myytävien noutoruokien ainekset ovat usein kotoisin. Vuonna 2010 esitettiin "Verta, hikeä ja luksusta", jossa selvitettiin, mistä länsimaiden kalliit trendituotteet ovat peräisin.


title: Verta, hikeä ja T-paitoja

text: Yksi dokumenteissa esiintyneistä nuorista, Stacey Dooley, alkoi myöhemmin tekemään omia dokumenttejaan BBC:lle.


title: Clayton Keller

text: Clayton Keller (s. 29. heinäkuuta 1998 Swansea, Illinois, Yhdysvallat) on yhdysvaltalainen jääkiekkoilija, joka pelaa NHL-joukkue Arizona Coyotesin organisaatiossa. Seura varasi hänet ensimmäisellä kierroksella koko NHL:n varaustilaisuuden seitsemäntenä pelaajana kesällä . Keller on pelipaikaltaan keskushyökkääjä, mutta hän osaa pelata myös laidassa.


title: Clayton Keller

text: Keller on saanut kiekko-oppinsa Missourin Saint Louisin alueella. Hän pelasi juniorina mm. St. Louis Jr. Bluesin joukkueessa. Keller kävi tämän jälkeen high schoolin Shattuck St. Mary'sissa, Minnesotassa vuosina 2012–2014. Kaudella 2012–2013 hän teki juniorisarjassaan 60 runkosarjaottelussa yli kahden tehopisteen tahdilla tehot 58+71=129, joilla Keller voitti St. Mary'sin sisäisen piste-, maali- ja syöttöpörssin. Hän oli joukkueensa paras pistemies myös high school seuraavalla kaudella 2013–2014 tehoilla 36+41=77. Windsor Spitfires varasi Kellerin 40. pelaajana OHL:n varaustilaisuudessa 2014. Hän ei kuitenkaan koskaan siirtynyt CHL:ään, jotta Keller voisi myöhemmin pelata Yhdysvaltain yliopistosarjoissa. Vuodet 2014–2016 hän vietti Yhdysvaltain maajoukkueen kehitysohjelman mukana pelaten mm. USHL-junioriliigaa. Keller pelasi kauden 2015–2016 aikana CCM/USA Hockey All-American Prospects Gamessa.


title: Clayton Keller

text: Arizona Coyotes varasi Kellerin koko NHL:n varaustilaisuuden seitsemäntenä pelaajana kesällä . Hän siirtyi kaudeksi 2016–2017 Bostonin yliopistojoukkueeseen. Keller oli tehoilla 21+24=45 joukkueensa paras pistemies ja maalintekijä sekä jakoi sisäisen syöttöpörssin voiton Patrick Harperin kanssa. Hän jakoi Hockey Eastin maalipörssin kuudennen sijan neljän muun pelaajan kanssa ja sijoittui pistepörssissä kahdeksanneksi. Keller voitti myös BU:n sisäisen tehotilaston lukemalla +15. Hänet valittiin kauden päätteeksi sarjan vuoden tulokkaaksi, toiseen tähdistökentälliseen ja tulokkaiden tähdistökentälliseen.


title: Clayton Keller

text: "Freshman -vuotensa" jälkeen, maaliskuussa 2017 Keller teki kolmivuotisen tulokassopimuksen Arizona Coyotesin kanssa. Hän debytoi seuran NHL-joukkueessa jo samana päivänä 27. maaliskuuta 2017 vieraissa kotiseutunsa joukkuetta St. Louis Bluesia vastaan. Keller sai ottelussa jääaikaa 14.09 minuuttia.


title: Clayton Keller

text: Keller pelasi alle 20-vuotiaiden MM-kilpailuissa vuonna 2017, jolloin hän voitti maailmanmestaruuden. Keller voitti Yhdysvaltain sisäisen piste- ja syöttöpörssin tehoilla 3+8=11, joilla hän sijoittui koko turnauksen syöttöpörssissä toiseksi ja pistepörssissä kolmanneksi. Keller valittiin turnauksen tähdistökentälliseen ja valmennus valitsi hänet Yhdysvaltain turnauksen yhdeksi kolmesta parhaasta pelaajasta.


title: Clayton Keller

text: Keller pelasi myös alle 18-vuotiaiden MM-kilpailuissa vuosina 2015 ja 2016, joista ensimmäinen turnaus päättyi maailmanmestaruuteen ja jälkimmäinen pronssiin. Hän voitti koko vuoden 2016 turnauksen syöttöpörssin ja sijoittui pistepörssissä toiseksi Kanadan Tyson Jostin jälkeen tehoilla 4+10=14. Kellerin syöttömäärä on Yhdysvaltain yhden turnauksen ennätys, jonka hän jakaa vuoden 2015 turnauksessa myös kymmeneen syöttöpisteeseen yltäneiden Jeremy Braccon ja Matthew Tkachukin kanssa. Keller valittiin koko turnauksen arvokkaimmaksi pelaajaksi ja tähdistökentälliseen. Valmennus valitsi hänet Yhdysvaltain joukkueen yhdeksi kolmesta parhaasta pelaajasta. Keller valittiin myös Venäjää vastaan pelatun avausottelun päätteeksi että Tšekkiä vastaan pelatun puolivälieräottelun päätteeksi joukkueensa ottelun parhaaksi pelaajaksi. Hän johtaa tehoilla 8+15=23 Yhdysvaltain kaikkien aikojen alle 18-vuotiaiden MM-kilpailujen syöttöpörssiä ja on kaikkien aikojen pistepörssissä toisena kolmen tehopisteen päästä Phil Kesselistä.


title: Clayton Keller

text: Keller pelasi myös World U-17 Hockey Challengessa marraskuussa 2014, jolloin hän voitti hopeaa. Keller voitti koko turnauksen piste- ja syöttöpörssin tehoilla 6+7=13 ja hänet valittiin turnauksen tähdistökentälliseen.


title: Clayton Keller

text: "The Hockey News" -sivuston mukaan Kellerillä on erinomaiset hyökkäyspään vaistot ja hän on nopea liikkumaan. Sivuston mukaan Keller on sekä hyvä pelinrakentaja että maalintekijä. Hän ei ole kuitenkaan kovin isokokoinen ja Kellerin tuliisi lisätä voimaa saadakseen osoitettua täyden potentiaalinsa NHL-tasolla.


title: Clayton Keller

text: Kelleriä on yleisesti verrattu pienen kokonsakin vuoksi pelityyliltään Patrick Kaneen. Kane on samaistunut vertailuihin ja hänen itsensä mukaan Keller ei ole kovin isokokoinen, mutta hänellä on kyky luoda maalipaikkoja. Ennen Kellerin NHL-debyyttiä hänen vastustajajoukkueensa St. Louis Bluesin kommentaattori Darren Pang kertoi Kellerin olevan pienehköstä koostaan huolimatta älykäs kiekkoilija. Pang vertasi häntä pelityyliltään Patrick Kaneen sekä Johnny Gaudreauun.


title: Clayton Keller

text: Kellerin pikkuveli Jake pelaa myös jääkiekkoa.


title: Lentopallon maailmanliiga 2016

text: Lentopallon maailmanliigassa pelasi kaudella 2016 36 joukkuetta. Alkusarja pelattiin kolmessa ryhmässä, ryhmien ottelut koottiin yhteen sarjataulukkoon. Ykkös- ja kakkosryhmissä kullekin joukkueelle tuli kaudessa yhdeksän ja kolmosryhmässä kuusi ottelua. Lopuksi pelattiin kussakin ryhmässä lopputurnaus. Edelliskaudesta lisäystä oli 4 joukkuetta. Maailmanliigan lopputurnaus pelattiin Krakovassa, Puolassa 13. - 17.heinäkuuta. Kiinan Taipei, Qatar ja Slovenia olivat liigassa mukana ensimmäistä kertaa.


title: Lentopallon maailmanliiga 2016

text: Sijoituksen ryhmässä määrää ensisijaisesti voitettujen otteluiden määrä ja vasta niiden ollessa tasan ottelupisteet.


title: Lentopallon maailmanliiga 2016

text:
Ottelut:16.-19.6.2016: Brasilia - Iran 3-0, Ranska - Italia 3-0, Australia - Belgia 0-3, Argentiina - Yhdysvallat 1-3, Bulgaria - Puola 1-3, Venäjä - Serbia 0-3, Brasilia - Argentiina 3-0, Yhdysvallat - Iran 3-1, Belgia - Italia 0-3, Australia - Ranska 0-3, Bulgaria - Serbia 0-3, Venäjä - Puola 3-0, Belgia - Ranska 3-2, Australia - Italia 0-3, Iran - Argentiina 3-2, Brasilia - Yhdysvallat 3-1, Serbia - Puola 3-0, Venäjä - Bulgaria 3-1.
23.-26.6.2016: Iran - Bulgaria 3-1, Brasilia - Serbia 1-3, Venäjä - Ranska 0-3, Puola - Argentiina 3-1, Belgia - Yhdysvallat 2-3, Australia - Italia 0-3, Brasilia - Iran 3-1, Serbia - Bulgaria 3-1, Ranska - Argentiina 2-3, Yhdysvallat - Australia 3-1, Bulgaria - Brasilia 0-3, Iran - Serbia 1-3, Puola - Venäjä 1-3, Italia - Belgia 3-0, Argentiina - Venäjä 3-0, Australia - Belgia 0-3, Yhdysvallat - Italia 3-0, Puola - Ranska 0-3.
1.-3.7.2016: Brasilia - Puola 3-0, Ranska - Belgia 3-0, Australia - Venäjä 0-3, Yhdysvallat - Bulgaria 3-1, Italia - Argentiina 3-1, Iran - Serbia 3-2, Brasilia - Belgia 3-2, Ranska - Puola 3-1, Bulgaria - Venäjä 0-3, Yhdysvallat - Australia 3-0, Serbia - Argentiina 0-3, Iran - Italia 0-3, Belgia - Puola 2-3, Italia - Serbia 2-3, Ranska - Brasilia 1-3, Iran - Argentiina 3-2, Yhdysvallat - Venäjä 3-0, Bulgaria - Australia 3-2.


title: Lentopallon maailmanliiga 2016

text:
Ottelut:
17.-19.6.2016: Kuuba - Etelä-Korea 3-2, Suomi - Japani 0-3, Alankomaat - Slovakia 3-1, Tšekki - Egypti 2-3, Turkki - Portugali 3-1, Kiina - Kanada 0-3, Portugali - Alnkomaat 0-3, Turkki - Slovakia 3-0, Japani - Kuuba 2-3, Suomi - Etelä-Korea 3-2, Kanada - Egypti 3-0, Kiina - Tšekki 1-3, Kuuba - Suomi 1-3, Japani - Etelä-Korea 3-0, Portugali - Slovakia 2-3, Egypti - Kiina 3-0, Turkki - Alankomaat 3-0, Tšekki - Kanada 1-3.
23.-27.6.2016: Alankomaat - Tšekki 2-3, Slovakia - Kuuba 3-1, Kuuba - Tšekki 2-3, Slovakia - Alankomaat 1-3, Turkki - Japani 3-2, Egypti - Suomi 0-3, Kiina - Portugali 3-1, Kanada - Etelä-Korea 3-0, Kuuba - Alankomaat 2-3, Tšekki - Slovakia 3-2, Turkki - Suomi 3-2, Egypti - Japani 3-2, Kanada - Kiina 3-0, Etelä-Korea - Portugali 0-3, Suomi - Japani 3-1, Egypti - Turkki 3-1, Etelä-Korea - Kiina 1-3, Kanada - Portugali 3-1.
1.-3.7.2016: Etelä-Korea - Tšekki 3-0, Egypti - Alankomaat 1-3, Turkki - Japani 3-0, Kiina - Slovakia 3-0, Kanada - Kuuba 3-2, Suomi - Portugali 2-3, Etelä-Korea - Egypti 3-2, Slovakia - Japani 3-1, Tšekki - Alankomaat 1-3, Kiina - Turkki 0-3, Portugali - Kanada 0-3, Suomi - Kuuba 3-1, Etelä-Korea - Alankomaat 3-2, Turkki - Slovakia 3-2, Tšekki - Egypti 3-0, Kiina - Japani 3-0, Kuuba - Portugali 3-2, Suomi - Kanada 3-2.


title: Lentopallon maailmanliiga 2016

text: Ottelut:17.-19.6.2016: Tunisia - Venezuela 0-3, Kiinan Taipei - Puerto Rico 3-0, Slovenia - Qatar 3-1, Montenegro - Saksa 3-2, Meksiko - Espanja 2-3, Kazakstan - Kreikka 0-3, Venezuela - Qatar 3-1, Tunisia - Slovenia 0-3, Kazakstan - Kiinan Taipei 3-0, Kreikka - Puerto Rico 3-0, Saksa - Espanja 1-3, Meksiko - Montenegro 1-3, Qatar - Tunisia 3-1, Puerto Rico - Kazakstan 3-0, Venezuela - Slovenia 1-3, Kreikka - Kiinan Taipei 3-1, Espanja - Montenegro 2-3, Meksiko - Saksa 3-1.24.-26.6.2016: Slovenia - Qatar 3-0, Kreikka - Puerto Rico 3-1, Slovenia - Puerto Rico 3-0, Kreikka - Qatar 0-3, Montenegro - Venezuela 2-3, Tunisia - Meksiko 3-1, Meksiko - Venezuela 2-3, Tunisia - Montenegro 3-2, Espanja - Kiinan Taipei 1-3, Kazakstan - Saksa 0-3, Kiinan Taipei - Saksa 3-1, Kazakstan - Espanja 0-3, Saksa - Espanja 3-1, Kazakstan - Kiinan Taipei 1-3, Puerto Rico - Qatar 0-3, Meksiko - Montenegro 1-3, Kreikka - Slovenia 3-1, Tunisia - Venezuela 3-1


title: Lentopallon maailmanliiga 2016

text: Ryhmän lopputurnaus pelattiin Frankfurtissa, Saksassa 1.-3.heinäkuuta.


title: Lentopallon maailmanliiga 2016

text: Ryhmän lopputurnaus pelattiin Matosinhosissa, Portugalissa 9.-10.heinäkuuta.


title: Lentopallon maailmanliiga 2016

text: Liigan lopputurnaus pelattiin Krakovassa, Puolassa 13.-17.heinäkuuta.


title: Lentopallon maailmanliiga 2016

text: Suomen joukkue lentopallon Maailmanliigassa 2016


title: Ole Martin Storlien

text: Ole Martin Storlien (s. 30. kesäkuuta 1988 Veldre) on norjalainen aktiiviuransa lopettanut yhdistetyn hiihtäjä.


title: Ole Martin Storlien

text: Storlien saavutti nuorten MM-kilpailuissa pronssia joukkuekilpailussa sekä Tarvisiossa 2007 että Zakopanessa 2008. Yhdistetyn maailmancupissa hän kilpaili ensimmäisen kerran Vikersundissa maaliskuussa 2009 sijoittuen 21:nneksi. Hänen paras sijoituksensa henkilökohtaisissa kilpailuissa oli 17:s sija Almatyn toisessa kilpailussa helmikuussa 2013.


title: Ole Martin Storlien

text: Storlien lopetti uransa kauden 2015–2016 päätteeksi.


title: Vilho Pekonen

text: Antti Vilho Pekonen (5. tammikuuta 1862 Mikkeli – 27. huhtikuuta 1916 Viipuri) oli suomalainen poliisikomisario ja myöhemmin Viipurin poliisimestari. Pekonen oli huonossa maineessa sillä häntä pidettiin "bobrikoffarina" eli tsaarinvallan yhteistoimintamiehenä.


title: Vilho Pekonen

text: Pekosen vanhemmat olivat ajuri Adolf Pekonen ja Anna Haatanen. Hän pääsi ylioppilaaksi Mikkelin lyseosta 1884 ja opiskeli oikeustiedettä Helsingin yliopistossa vuoteen 1894 saakka.


title: Vilho Pekonen

text: Pekonen toimi aluksi vakuutusasiamiehenä ja vuonna 1895 hän meni Helsingin poliisilaitoksen palvelukseen ylimääräiseksi poliisikomisarioksi. Hän toimi sitten 1903–1906 rikoskomisariona Helsingin poliisilaitoksella. Vuonna 1906 hänet erotettiin virasta koska hän oli tehnyt väärennöksiä ja kavaltanut rahaa valtiolta ja Helsingin kaupungilta. Pekonen tuomittiin sitten laskun väärentämisestä vankeuteen ja hän menetti kansalaisluottamuksensa. Pekonen pakeni Suomesta ja siirtyi asumaan Pietariin esiintyen siellä nimellä "Andrei Ivanowitsh Golko". Vuonna 1910 Pekonen pääsi kenraalikuvernööri Frans Seynin kaudella uudelleen suosioon, keisari Nikolai II armahti hänet Turun hovioikeuden vuonna 1906 tuomitsemista rangaistuksista ja hän sai Suomen senaatilta 16 000 markkaa korvauksena ansioiden menettämisestä. Tämä herätti kitkeriä kommentteja suomalaisessa lehdistössä ja Pekonen esiintyi muun muassa Tuulispää-pilalehden kansikuvassa. Pekonen nimitettiin vuonna 1912 Viipurin poliisimestariksi ja tätä virkaa hän hoiti kuolemaansa saakka. Hän hoiti muun muassa Viipurin hovioikeuden jäsenten pidätykset vuonna 1912. Poliisimestariksi nimityksestä Tuulispää sai aiheen pilakuvaan Pekosesta : "Ennen vankilan asukkaana Katajannokalla - Nyt poliisimestarina Viipurissa".


title: Vilho Pekonen

text: Vilho Pekonen oli naimisissa vuodesta 1898 Edla Aurora Nymanin kanssa.


title: Szkieletor

text: Szkieletor (oikealta nimeltään Unity Tower, lempinimi tulee Skeletorin mukaan) on 102,5 metriä korkea rakenteilla oleva tornitalo Krakovassa, Puolassa. Siitä piti alun perin tulla Puolan kansallisen teknisen järjestön paikallinen pääkonttori ("Naczelan Organizacja Techniczna" eli "NOT") ja sen nimeksi piti tulla NOT Tower. Talon rakennus alkoi vuonna 1975 mutta pysähtyi vuonna 1981 taloudellisten rajoitusten ja Puolaan siihen aikaan voimaan tulleen sotilaslain vuoksi. Koska keskeneräinen rakennus muistuttaa luurankoa, sille annettiin lempinimi Skeletorin, He-Manin arkkivihollisen mukaan, koska sarja oli siihen aikaan suosittu Puolassa.


title: Szkieletor

text: Viime aikoina monet sijoittajat ovat esittäneet kiinnostusta rakennuksen korjaamiseen, mutta sen on estänyt rakennuksen tontin mutkikas oikeudellinen tilanne ja rakennuksen purun tai korjauksen korkea hinta. Rakennuksen omistaa osittain TreiMorfa Project. Pitkä keskustelu sen mahdollisesta tulevasta käytöstä uusien suunnitelmien mukaan katkesi oikeuden päätöksellä joulukuussa 2011 sen uuden suunnittelijatiimin oikeudellisten ongelmien vuoksi.


title: Szkieletor

text: Rakennus sijaitsee Mogilskie-liikenneympyrän ("Rondo Mogilskie") ja Krakovan taloudellisen yliopiston lähellä. Se on Krakovan toiseksi korkein rakennus K1:n jälkeen lukuun ottamatta antenneja (standardimääritelmä). Rakennus on tällä hetkellä rakenteilla.


title: Jättiläishyeena

text: Jättiläishyeena eli tylppäkuonohyeena ("Pachycrocuta brevirostris") on sukupuuttoon kuollut hyeenalaji joka eli Afrikassa ja Euraasiassa myöhäisplioseenilta keskipleistoseenille 3 - 0,5 miljoona vuotta sitten. Se oli suurin koskaan tunnettu aito hyeena. Se oli kaukaista sukua nykyiselle täplähyeenalle. Jättiläishyeena oli myös kaukaista sukua metsästyshyeenalle ("Chasmaporthetes ossifragus"), joka oli ainoa Pohjois-Amerikkaan vaeltanut hyeenalaji. Molemmat lajit kuolivat sukupuuttoon hieman ennen myöhäistä pleistoseenikautta.


title: Bastian Oczipka

text: Bastian Oczipka (s. 12. tammikuuta 1989 Bergisch Gladbach, Saksa) on saksalainen jalkapalloilija. Pelipaikaltaan hän on vasen laitapuolustaja. Oczipka edustaa Bundesliigassa pelaavaa Eintracht Frankfurtia kauden 2017–2018 loppuun asti ulottuvalla sopimuksella.


title: Bastian Oczipka

text: Oczipka edusti junioritasolla SV Blau-Weiß Handia (1994–1997), SV Bergisch Gladbach 09:ää (1997–1999) ja Bayer 04 Leverkusenia (1999–2008). Hän nousi Bayer 04 Leverkusenin edustusjoukkueeseen kesällä 2008. Oczipka kuitenkin lainattiin elokuussa 2008 FC Hansa Rostockiin ja puolentoista vuoden lainan jälkeen tammikuussa 2010 FC St. Pauliin, jossa hän pelasi niin ikään puolitoista vuotta. Hän pelasi Hansa Rostockissa 42 ja St. Paulissa 16 2. Bundesliigan ottelua sekä St. Paulissa 20 Bundesliigan ottelua. Oczipka pelasi ensimmäisen Bundesliigan ottelunsa 21. elokuuta 2010 St. Paulin voittaessa vieraissa SC Freiburgin 3–1. Ensimmäisen sarjaottelunsa Leverkusenissa Oczipka pelasi 18. marraskuuta 2011, kun joukkue voitti 1. FC Kaiserslauternin vieraissa 2–0. Yhteensä Oczipka pelasi kaudella 2011–2012 yhdeksän liigaottelua.


title: Bastian Oczipka

text: Kesällä 2012 Oczipka siirtyi myös Bundesliigassa pelaavaan Eintracht Frankfurtiin 500 000 euron siirtosummalla. Kauden 2014–2015 loppuun mennessä hän on edustanut seuraa 83 Bundesliigan ottelussa. Ensimmäisen pääsarjamaalinsa Oczipka teki 9. toukokuuta 2015, kun Eintracht Frankfurt voitti TSG 1899 Hoffenheimin kotonaan 3–1.


title: Bastian Oczipka

text: Oczipka on edustanut Saksaa alle 19- ja alle 20-vuotiaiden maajoukkuetasolla.


title: Karl-August Tiirmaa

text: Karl-August Tiirmaa (s. 7. heinäkuuta 1989 Võru) on virolainen yhdistetyn hiihtäjä, joka edustaa Põhjakotkas Otepää -seuraa.


title: Karl-August Tiirmaa

text: Tiirmaa on osallistunut neljiin MM-kilpailuihin: Liberecissä 2009 hän oli mukana joukkuekilpailussa yhdeksänneksi sijoittuneessa Viron joukkueessa, 39:s normaalimäen kilpailussa, 52:s suurmäen kilpailussa ja 55:s yhteislähtökilpailussa; Oslossa 2011 hän oli Viron joukkueen mukana 12:s, suurmäen kilpailussa 40:s ja normaalimäen kilpailussa 44:s; Val di Fiemmessä 2013 hän oli Viron joukkueen mukana 11:s, suurmäen kilpailussa 45:s ja normaalimäen kilpailussa 52:s; Falunissa 2015 hän oli Viron joukkueen mukana kymmenes, suurmäen kilpailussa 46:s ja normaalimäen kilpailussa 36:s. Sotšin olympialaisissa 2014 Tiirmaa sijoittui sekä normaali- että suurmäen kilpailuissa 44:nneksi.


title: Karl-August Tiirmaa

text: Yhdistetyn maailmancupissa Tiirmaa kilpaili ensimmäisen kerran Lago di Teseron joukkuekilpailussa tammikuussa 2007, jossa Viron joukkue oli 13:s. Ensimmäiseen henkilökohtaiseen maailmancupin kilpailuunsa hän osallistui tammikuussa 2010 Oberhofissa saavuttaen siellä sijat 44 ja 49. Ensimmäiset maailmancupin pisteensä Tiirmaa saavutti Tšaikovskissa tammikuussa 2014 oltuaan 19:s. Se on myös toistaiseksi hänen paras sijoituksensa henkilökohtaisissa kilpailuissa.


title: Viktor Pasitšnyk

text: Viktor Pasitšnyk (s. 2. joulukuuta 1992 Kremenets) on ukrainalainen yhdistetyn hiihtäjä, joka edustaa Kremenets Ski School -seuraa.


title: Viktor Pasitšnyk

text: Pasitšnyk on osallistunut kaksiin MM-kilpailuihin: Val di Fiemmessä 2013 hän oli Ukrainan parisprinttijoukkueessa 14:s, suurmäen kilpailussa 35:s ja normaalimäen kilpailussa 40:s; Falunissa 2015 hän oli Ukrainan parisprinttijoukkueessa 12:s, suurmäen kilpailussa 40:s ja normaalimäen kilpailussa 44:s. Sotšin olympialaisissa 2014 Pasitšnyk sijoittui suurmäen kilpailussa 30:nneksi ja normaalimäen kilpailuissa 42:nneksi.


title: Viktor Pasitšnyk

text: Yhdistetyn maailmancupissa Pasitšnyk kilpaili ensimmäisen kerran Almatyssa helmikuussa 2013 saavuttaen sijat 34 ja 36. Maailmancupin pisteille hän pääsi ensimmäisen kerran Lillehammerin toisessa kilpailussa joulukuussa 2013 oltuaan 25:s. Parhaimmillaan hän on ollut 19:s Tšaikovskissa tammikuussa 2014.


title: Gustaf Hobin

text: Gustaf Adolf Hobin (23. syyskuuta 1764 Sulva – 22. kesäkuuta 1824 Pietarsaari) oli suomalainen sotilas, kalparitari ja oman aikansa yhteiskuntavaikuttaja. Gustafin isä (Karl Bengt Hobin) oli Pohjanmaan Rykmentin kapteeni.


title: Gustaf Hobin

text: Gustaf Hobin aloitti sotilasuransa 18-vuotiaana vuonna 1788 vänrikkinä. Luutnanttina Hobin toimi vuodesta 1790 alkaen ja taisteli sodassa ainakin Porrassalmella, Kilpikoskella ja Parkuinmäessä, jossa hän haavoittui ja joutui vangiksi. Sodan loputtua hänet vapautettiin 1793, jonka jälkeen hänet ylennettiin kapteeniksi ja hänelle myönnettiin Miekkatähdistön ritarikunnan ritarin arvonimi. Sotilasuralla Hobin jatkoi vielä pari vuotta, kunnes jättäytyi maanviljelystöihin Jurvan Tainuskylään omistaen Jurvassa kaksi maatilaa.


title: Gustaf Hobin

text:
Sotilasuransa jälkeen Gustaf Hobin toimi paitsi tilallisena Jurvassa, myös yhteiskunnallisena vaikuttajana ajaen kotikuntansa asioita. Hän toimi Suomen Talousseuran jäsenenä ja oli ajamassa Jurvan seurakunnan ja sitä myötä kunnan itsenäistymistä, jatkoi Jurvanjärven kuivausta viljelysmaaksi sekä teki aloitteen Jurvan kirkon rakentamisesta.
Hobin kuoli vuonna 1824 toimiessaan Pietarsaaren tullinhoitajana, mutta oli aiemmin kertonut halustaan tulla haudatuksi Jurvaan.
Jurvan kirkon vieressä on Gustaf Hobinin "kalparitarin hauta" ja muistomerkki.
Gustaf ja hänen vaimonsa (Christina Beata, o.s. Böcker 1782-1853) saivat kuusi lasta. Heistä nuorin syntyi Kaskisissa mutta muut Jurvassa. Hobinin molemmat pojat toimivat yrittäjinä ja tilallisina. Vanhempi pojista, Gustaf Gustafsson Hobin, (1811-1871) toimi tilallisena Paimiossa ja oli isänsä tavoin Talousseurassa, toimien notaarina. Christian Gustaffson Hobin toimi apteekkarina Jyväskylässä ja omisti suuren tilan Laukaassa.
Vuonna 1860 veljekset halusivat muistaa syntymäkuntaansa ja lahjoittivat Jurvan seurakunnalle 10 tynnyrillistä viljaa hyödynnettäväksi kansakoulun rakentamista varten sekä isänsä haudan hoitamiseen.


title: Miles Wood

text: Miles William Wood (s. 13. syyskuuta 1995 Buffalo, New York, Yhdysvallat) on yhdysvaltalainen jääkiekkoilija, joka pelaa NHL-joukkue New Jersey Devilsin organisaatiossa. Hän on pelipaikaltaan vasen laitahyökkääjä. Woodia on luonnehdittu pelityyliltään vahvaksi kahden suunnan hyökkääjäksi.


title: Miles Wood

text: Wood pelasi kaksi kautta EmJHL-junioriliigaa Salem Ice Dogsissa, jonka jälkeen hän kävi vuodet high schoolia Noble & Greenough Schoolissa. New Jersey Devils varasi Woodin neljännellä kierroksella 100. pelaajana . Kaudella 2013–2014 hän oli Nobe & Greenough'n paras pistemies ja maalintekijä tehoilla 29+25=54. Kaudella 2014–2015 Wood toimi joukkueen kapteenina.


title: Miles Wood

text: Kauden 2015–2016 Wood pelasi Boston Collegen yliopistojoukkueessa. Kauden jälkeen, huhtikuussa 2016 hän teki kolmivuotisen tulokassopimuksen New Jersey Devilsin kanssa. Wood teki NHL-debyyttinsä heti runkosarjan päätöskierroksella 9. huhtikuuta 2016 Toronto Maple Leafsia vastaan. Hän sai ottelussa jääaikaa 13.06 minuuttia.


title: Miles Wood

text: Wood edusti Yhdysvaltoja MM-kilpailuissa vuonna 2016. Hän pelasi myös alle 20-vuotiaiden MM-kilpailuissa vuonna 2015.


title: Miles Wood

text: Woodin isoveli Tyler pelaa Brownin yliopistojoukkueessa. Veljesten isä Randy Wood pelasi omalla urallaan yli 700 NHL-ottelua. Heidän isoisänsä R. Norman Wood oli puolestaan yliopistokiekkoilija ja -valmentaja.


title: Hudson Fasching

text: Hudson Fasching (s. 28. heinäkuuta 1995 Milwaukee, Wisconsin, Yhdysvallat) on yhdysvaltalainen jääkiekkoilija, joka pelaa NHL-joukkue Buffalo Sabresin organisaatiossa. Hän on pelipaikaltaan oikea laitahyökkääjä ja laukoo oikealta. Isokokoista Faschingia on luonnehdittu pelityyliltään kahden suunnan hyökkääjäksi.


title: Hudson Fasching

text: Fasching kävi vuodet 2009–2011 Apple Valley High Schoolia ja hän oli kaudella 2009–2010 joukkueensa paras pistemies ja maalintekijä tehoilla 24+18=42. Kesällä 2010 Faschingin varasi sekä WHL-joukkue Kelowna Rockets 163. pelaajana että USHL-joukkue Chicago Steel 289. pelaajana. Hän ei kuitenkaan siirtynyt kumpaankaan seuraan. Fasching vietti vuodet 2011–2013 Yhdysvaltain maajoukkueen kehitysohjelman mukana pelaten mm. USHL-liigaa. Kaudella 2012–2013 hän pelasi CCM/USA Hockey All-American Prospects Gamessa.


title: Hudson Fasching

text: Los Angeles Kings varasi Faschingin neljännellä kierroksella 118. pelaajana . Vuosina 2013–2016 hän kävi Minnesotan yliopistoa. "Freshman"-kaudellaan 2013–2014 Fasching jakoi 14 osumallaan joukkueensa sisäisen maalipörssin toisen sijan kolmen muun pelaajan kanssa ja hänet valittiin kauden päätteeksi B1G:n tulokkaiden tähdistökentälliseen. Maaliskuussa 2014 Kings kauppasi Faschingin pelaajaoikeudet ja Nicolas Deslauriersin Buffalo Sabresiin vaihdossa Brayden McNabbiin sekä vuosien ja toisen kierroksen varausvuoroihin. Kauden 2014–2015 päätteeksi Fasching voitti B1G:n mestaruuden. Kaudella 2015–2016 hän jakoi joukkuetoverinsa Leon Bristedtin kanssa koko sarjan maalipörssin kolmannen sijan ja oli UM:n toiseksi paras pistemies Justin Kloosin jälkeen tehoilla 20+18=38. Fasching valittiin kauden päätteeksi B1G:n toiseen tähdistökentälliseen.


title: Hudson Fasching

text: Maaliskuussa 2016 Fasching teki kolmivuotisen tulokassopimuksen Buffalo Sabresin kanssa. Hän siirtyi jo samana keväänä seuran NHL-joukkueen vahvuuteen ja pelasi siellä kauden 2015–2016 aikana seitsemän runkosarjaottelua tehopistein 1+1=2. Fasching teki NHL-debyyttinsä 26. maaliskuuta 2016 Winnipeg Jetsia vastaan. Hän sai ottelussa jääaikaa 12.02 minuuttia. Fasching teki ottelussa myös NHL-uransa avausmaalin. Hänet valittiin ottelun kolmostähdeksi.


title: Hudson Fasching

text: Fasching edusti Yhdysvaltoja MM-kilpailuissa vuonna 2016. Hän pelasi alle 20-vuotiaiden MM-kilpailuissa vuosina 2014 ja 2015, joista jälkimmäisessä turnauksessa Fasching jakoi Yhdysvaltain sisäisen tehotilaston voiton Dylan Larkinin kanssa lukemalla +7. Hänet palkittiin joukkueensa yhtenä kolmesta parhaasta pelaajasta.


title: Hudson Fasching

text: Fasching pelasi myös alle 18-vuotiaiden MM-kilpailuissa vuonna 2013, jolloin hän voitti hopeaa ja oli Yhdysvaltain paras syöttäjä kuudella syöttöpisteellään. Fasching pelasi myös World U-17 Hockey Challengessa vuonna 2012, jolloin hän voitti hopeaa.


title: Kestävyys (kirja)

text: Kestävyys – Shackletonin uskomaton matka Etelämantereelle ("Endurance: Shackleton's Incredible Voyage") on yhdysvaltalaisen toimittajan Alfred Lansingin kirjoittama merihistoriallinen kirja vuodelta 1959. Tammi julkaisi Panu Pekkasen suomennoksen samana vuonna.


title: Kestävyys (kirja)

text: Teos kertoo Ernest Shackletonin johtamasta tehtävässään epäonnistuneesta retkikunnasta, jonka tarkoitus oli vuonna ylittää Antarktiksen manner sekä retkikunnan 28 jäsenen lähes kaksi vuotta kestäneestä henkiinjäämistaistelusta. Kirja on saanut nimensä Shackletonin retkellä käytössä olleesta aluksesta "Endurance". Alus murskaantui jäälauttojen keskellä Weddellinmerellä, ja miehistö jäi ahtojäille kaikkiaan runsaaksi vuodeksi. Heidän onnistui saada vesille veneitä ja päästä turvallisesti Elefanttisaarelle. Shackletonin kanssa viisi miestä lähti "James Caird" -nimisellä pelastusveneellä Drakensalmen kautta Etelä-Georgian saarelle 650 merimailin päähän. Hän lähti kahden miehen kanssa ylittämään saarta. Kolmen kuukauden kuluttua hän sai vihdoin pelastetuksi Elefanttisaarelle jääneen muun miehistön.


title: Kestävyys (kirja)

text: Kirjan kirjoittaja sai käsiinsä lähes kaikki matkalla pidetyt päiväkirjat ja haastatteli perusteellisesti melkein kaikkia kirjoittamisaikaan vielä elossa olleita retkikunnan jäseniä. Merkittävin haastateltava oli tohtori Alexander Macklin, joka oli laivan lääkäreitä. Häneltä Lansing sai useita päiväkirjoja, tarkan kuvauksen vaarallisesta matkasta Elefanttisaarelle ja runsaasti neuvoja kirjoittamiskuukausina.


title: Matmut Atlantique

text: Matmut Atlantique, tunnettu myös nimellä "Nouveau Stade de Bordeaux", on ranskalainen jalkapallostadion, joka sijaitsee Bordeaux'ssa. Stadion toimii jalkapalloseura Girondins de Bordeaux'n kotikenttänä ja sen yleisökapasiteetti on 42 115. Stadionin on suunnitellut arkkitehtitoimisto Herzog & de Meuron.


title: Matmut Atlantique

text: Stadion toimii yhtenä jalkapallon Euroopan-mestaruuskilpailujen 2016 ottelupaikoista.


title: Seppo Aalto

text: Seppo Kalevi Aalto (s. 23. helmikuuta 1951 Kuusankoski) on suomalainen historiantutkija.


title: Seppo Aalto

text: Aalto kirjoitti ylioppilaaksi Mäkelänrinteen iltalukiosta 1979 ja valmistui filosofian kandidaatiksi 1988, filosofian lisensiaatiksi 1991 sekä väitteli filosofian tohtoriksi 1996 Helsingin yliopistossa. Työuransa hän aloitti Helsingin yliopiston historian laitoksen assistenttina ja tutkijana 1988–1996. Helsingin yliopiston Suomen ja Skandinavian historian dosenttina hän on toiminut vuodesta 1997. Aalto toimi määräaikaisessa virkasuhteessa olevana professorina 1998–2001 ja akatemiatutkijana 2001–2004, Helsingin historian tutkijana 2004– ja määräaikaisessa virkasuhteessa olevana yliopistonlehtorina 2006–2007.


title: Seppo Aalto

text: Päätyönsä ohessa Aalto on toiminut Tilaushistoriakeskuksen johtokunnan jäsenenä vuodesta 2001 ja Suomen historiallisen seuran tutkijajäsenenä vuodesta 1996.


title: Seppo Aalto

text: Aalto on kirjoittanut lukuisia Suomen historiaa käsitteleviä teoksia sekä artikkeleita useisiin teoksiin. Lisäksi hän on kirjoittanut tieteellisiä artikkeleita agraariajan rikollisuudesta, paikallisyhteisöistä ja urheilun historiasta.


title: Iso Kivijärvi (Ylöjärvi, Lassila)

text: Iso Kivijärvi on Pirkanmaalla Ylöjärven Kiviperällä ja Kihniössä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Iso Kivijärvi on osa Iso-Tervajärven valuma-aluetta.


title: Iso Kivijärvi (Ylöjärvi, Lassila)

text: Järven pituus on 450 metriä, leveys 250 metriä ja sen pinta-ala on 5,9 hehtaaria. Se sijaitsee erämaassa polvelevassa suomaastossa. Se jää järven luoteispuolella Kihniössä olevan Marja-ahonkankaan ja eteläpuolella Ylöjärven Kulonmaan väliin. Kangasmetsässä olevien suoalueiden ojituksista yksitoista on kaivettu järveen saakka. Yksi ojista seuraa kuntarajaa ja on samalla järven laskuoja. Se laskee Vehkaluoman nimisenä 1,3 kilometriä ja yhtyy Vähä Tervajärveen laskevaan Tervajärvenluomaan. Rantaviivan pituus on 1,2 kilometriä. Muutamaa lyhyttä osuutta lukuun ottamatta järven rannat ovat soistuneet. Järven länsirantaan on rakennettu vapaa-ajan asunto, jolle johtaa tie yhdystieltä 3350. Kuntaraja, joka ylittää järven, tekee järven pohjoisrannalla olevassa kallioisessa niemessä mutkan.


title: V. J. Myyrinmaa

text: Viljo Johannes Myyrinmaa (vuoteen 1932 Myhrberg; 14. huhtikuuta 1910 Nurmijärvi – 11. toukokuuta 2007) oli suomalainen diplomiarkkitehti, joka suunnitteli muun muassa huviloita, maatalousrakennuksia ja puusepäntehtaita.


title: V. J. Myyrinmaa

text: Myyrinmaa kirjoitti ylioppilaaksi Helsingin maanviljelyslyseosta 1932 ja valmistui diplomiarkkitehdiksi Suomen teknillisestä korkeakoulusta 1939. Lisäoppia hän hankki tekemällä opintomatkan Saksaan ja Ranskaan 1937 sekä Italiaan ja Tanskaan 1953. Työuransa hän aloitti jo opiskeluaikanaan toimimalla toimistoarkkitehtina Arkkitehtitoimisto Aalto & Kokko palveluksessa 1938–1939. Vuosina 1940–1941 hän työskenteli toimistoarkkitehtina Arkkitehtitoimisto Suhosella ja Suomen Osuuskauppojen Keskuskunnan (SOK) arkkitehtina 1941–1945. Sen jälkeen hän toimi maatalousministeriön asutusasiainosaston jaostopäällikkönä 1945–1953 ja perusti oman arkkitehtitoimiston 1953. Omassa toimistossaan Myyrinmaa työskenteli vuoteen 1969. Rakennushallituksen toimistoarkkitehtina hän toimi 1964–1965 ja Kouluhallituksen yliarkkitehtina Myyrinmaa toimi 1966–1977. Eläkkeelle hän jäi 1977.


title: V. J. Myyrinmaa

text: Reservin vänrikiksi Myyrinmaa ylennettiin 1933, luutnantiksi 1941 ja yliluutnantiksi toisen maailmansodan jälkeen. Hän harrasti suojeluskuntatoimintaa ja osallistui sekä talvi- että jatkosotaan. Myyrinmaan erikoisharrastus oli kuorolaulu ja purjehdus.


title: V. J. Myyrinmaa

text: V. J. Myyrinmaan tytär oli arkkitehti Tuija Pösö (1941–2016).


title: Terijoki (kaupunki)

text: Terijoki () on Pietarin Kurortin piiriin kuuluva kaupunki Venäjällä. Kaupunki käsittää vain Suomeen kuuluneen Terijoen kunnan keskustaajaman. Terijoki sijaitsee Suomenlahden rannalla noin 50 kilometriä Pietarin keskustasta luoteeseen.


title: Vähä Tervajärvi (Ylöjärvi)

text: Vähä Tervajärvi on Pirkanmaalla Ylöjärvellä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Vähä Tervajärvi on osa Iso-Tervajärven valuma-aluetta.


title: Vähä Tervajärvi (Ylöjärvi)

text: Järven pituus on 300 metriä, leveys 250 metriä ja sen pinta-ala on 4,7 hehtaaria. Se sijaitsee erämaassa Kiviperän ja Lassilan välissä Kulonmaan eteläpuolella ja Sirkkamatinkankaan itäpuolella suon reunassa. Suo on tiheästi ojitettu ja järveen laskeekin yhdeksän ojaa. Suurin tulo-oja on Tervajärvenluoma, joka tuo muun muassa Iso Kivijärven ja Pikku Kivijärven vedet. Järven laskuoja on Tervajoki, johon yhtyy pohjoisesta Myllyluoma ennen sen laskemista Ruuppalampeen. Rantaviivan pituus on 950 metriä. Rannat ovat soistuneita, mutta itäranta on reunastaan avosuota. Rannat ovat autiot, mutta länsipuolella on joskus sijainnut kaksi maatilaa. Niille johtaa tiet yhdystieltä 3350.


title: Jelena Prohorova

text: Jelena Vladimirovna Prohorova (Елена Владимировна Прохорова; s. 16. huhtikuuta 1978 Kemerovo, Venäjän SFNT) on venäläinen seitsenottelija.


title: Jelena Prohorova

text: Prohorova voitti seitsenottelun maailmanmestaruuden Edmontonissa vuonna 2001, ja olympiahopeaa Sydneyssä vuotta aiemmin.


title: Jelena Prohorova

text: Prohorova jäi kiinni dopingista vuonna 2005, ja sai vuoden kilpailukiellon.


title: Marian Petrescu

text: Marian Petrescu (s. 1970 Bukarest) on romanialainen jazzpianisti.


title: Marian Petrescu

text: Petrescu aloitti pianonsoiton nelivuotiaana. Vuonna 1985 hän konsertoi Pori Jazzissa ja julkaisi vuonna 1986 ensimmäisen levynsä Suomessa.


title: Marian Petrescu

text: Petrescu tunnetaan muun muassa työstään jazzkitaristi Andreas Öbergin kanssa. Hän on kiertänyt soittamassa ympäri maailmaa kuten Australiassa ja Etelä-Amerikassa.


title: Marian Petrescu

text: Petrescu on opiskellut pianonsoittoa Romaniassa, Ruotsissa ja Sibelius-Akatemiassa. Hän muutti Ruotsiin vuonna 1983, jolloin hänen isänsä toimi Göteborgin sinfoniaorkesterin konserttimestarina. Vuodesta 1988 Petrescu on asunut Jyväskylässä. Hänellä on vaimo ja kaksi lasta.


title: Anke Behmer

text: Anke Behmer (o.s. Vater; s. 5. kesäkuuta 1961 Stavenhagen, DDR) on saksalainen entinen seitsenottelija. Hän edusti urallaan Itä-Saksaa.


title: Anke Behmer

text: Behmer voitti seitsenottelussa olympiapronssia Soulissa vuonna 1988, MM-pronssia Helsingissä 1983 ja Euroopan-mestaruuden Stuttgartissa vuonna 1986. Hänen henkilökohtainen ennätyksensä on olympiapronssin tuonut 6858 pistettä.


title: Sammatin kirkon kirja

text: Sammatin kirkon kirja on Liisa Laurilan kirjoittama kirja Sammatin kirkosta ja sen historiasta. Kirjan on julkaissut vuonna 2015 Sammatin alueseurakunta.


title: Sammatin kirkon kirja

text: Teos on ensimmäinen Sammatin kirkkoa käsittelevä kirja, ja se syntyi tarpeesta saada kirkko-oppaiden käyttöön esitteitä laajempi tietopaketti. Kirjoittaja Liisa Laurila on toiminut pitkään kirkon oppaana.


title: Sammatin kirkon kirja

text: Kirjassa kerrotaan myös Sammatin aiempien kirkkojen vaiheet noin vuodesta 1590 sikäli kuin ne ovat tiedossa. Nykyinen kirkko sai alkunsa vuonna 1754 ja valmistui 1755.


title: Sammatin kirkon kirja

text: Kirjassa on esitelty seurakunnan itsenäisyyden ajan kirkkoherrat, joita on viisi, ja lisäksi myös virkaatekevät ja sijaiset, yhteensä neljä. Sammatin seurakunta kuului vuoteen 1951 kappeliseurakuntana Karjalohjan seurakuntaan ja vuodesta 2013 alueseurakuntana Lohjan seurakuntaan.


title: Sammatin kirkon kirja

text: Kirjassa on mustavalkoinen kuvitus. Lopussa on lähdeluettelo.


Detroitin roomalaiskatolinen arkkihiippakunta (, ) on Michiganissa Yhdysvalloissa toimiva katolisen kirkon arkkihiippakunta, joka perustettiin 8. maaliskuuta 1833. Siitä on erotettu Marquetten, Milwaukeen, Grand Rapidsin, Lansingin ja Saginaw'n hiippakunnat.


title: Hepokatti (animaatiohahmo)

text: Hepokatti () tšekkiläinen animaatiohahmo, joka esiintyi seitsemässä vuosina 1978–1979 tehdyssä lyhytanimaatiossa. Hepokatti-animaatiot ohjasi Zdeněk Miler, joka myös käsikirjoitti ne yhdessä J. A. Novotnýn kanssa. Hepokatti on pieni heinäsirkkalapsi, joka soittaa pientä viulua, ja saa soitollaan elottomat esineet liikkumaan. Kuten Milerin tunnetuin animaatiohahmo Myyrä, Hepokatti ei varsinaisesti puhu, mutta ilmaisee tunnetilojaan lapsenäänellä. Hepokatti on mahdollisesti Myyrän spin-off, sillä samanlainen viulua soittava heinäsirkka esiintyy jo vuonna 1975 tehdyssä Myyrä-animaatiossa "Myyrä ja maansiirtokone".


title: Hepokatti (animaatiohahmo)

text: Hepokatti-animaatiot on julkaistu Suomessa VHS:llä sekä "Myyrän parhaat ystävät - Koiranpentu ja Hepokatti" -nimisellä DVD:llä.


title: Tirilä

text: Tirilä on Lappeenrannan kaupunginosa ja tilastoalue. Se sijaitsee keskustasta noin neljä kilometriä itään entisen Lauritsalan kauppalan alueella.


title: Tirilä

text: Tirilä on kehittynyt pohjoispuolellaan olevien Kaukaan tehtaiden vanavedessä Lappeen Tirilän kylään kuuluneiden Tirilän ja Pekkasen kantatilojen maille. Vuosina 1932–1967 Tirilä kuului Lauritsalan kauppalaan, jonka osana se sai ensimmäisen asemakaavansa vuonna 1941.


title: Tirilä

text: Tirilän laaja pientaloalue ja vuonna 1912 valmistunut Tirilän työväentalo ovat maakunnallisesti merkittäviä rakennettuja kulttuuriympäristöjä. Alueen vanhimmat asuinrakennukset Reunakadulla ovat 1900-luvun alusta, mutta pääosa nykyisestä rakennuskannasta on 1950–1970-luvuilta. Asutus on omaleimaista ja vaihtelevaa, ja aluetta luonnehtivat myös kapeat kujat ja itä-länsisuuntaiset pääkadut sekä laajahkot puistometsät. Kaupunginosan eteläosassa on viisi kerrostaloa. Tirilän tilastoalueella on 2 119 asukasta.


title: Tirilä

text: Tirilän palveluita ovat päivittäistavarakauppa, ravintola, kioski ja kaksi vanhusten palvelukotia. Hiekkapohjaisen Tirilän urheilukentän paikalle on suunniteltu päiväkotia. Lähin koulu on Kaukaan koulu Parkkarilassa. Parkkarilan sosialidemokraattinen työväenyhdistys vuokraa Tirilän työväentaloa, ja siellä järjestetään muun muassa tansseja. Toinen aktiivisesti alueella toimiva yhdistys on vuonna 1929 perustettu Tirilän VPK, joka on voittanut useita palokuntien Suomen-mestaruuksia. VPK omistaa oman paloaseman Tirilässä.


title: Tirilä

text: Kaupunginosaa rajaavat Reunakatu ja Karjalan rata pohjoisessa, Hyötiöntie idässä, valtatie 6 etelässä ja Ruukintie ja Lietokatu lännessä. Tirilän naapurikaupunginosia ovat Parkkarila, Kaukas, Lauritsala, Lapvesi, Pajarila, Karhuvuori, Hyrymäki ja Harapainen.


title: Tirilä

text: Tirilän maarekisterikylän isojako tehtiin vuonna 1846. Kylän valtatie 6:n eteläpuolelle jäävä osa on maaseutua ja jakautuu Perä-Tirilään, Suokkaankylään ja Mieloon. Kyläalueella on vanhoja tiloja 1800–1900-lukujen vaihteesta sekä vuonna 1927 valmistunut Tirilän koulu, joka oli opetuskäytössä vuoteen 2006 asti.


title: Tyson Jost

text: Tyson Jost (s. 14. maaliskuuta 1998 St. Albert, Alberta, Kanada) on kanadalainen jääkiekkoilija, joka edustaa NHL-liigassa pelaavaa Colorado Avalanchea. Hänet valittiin alle 18-vuotiaiden maailmanmestaruuskilpailujen parhaimmaksi hyökkääjäksi vuonna 2016.


title: Tyson Jost

text: Jostista odotettiin ensimmäisen kierroksen varausta , mikä lopulta toteutui, kun Colorado Avalanche varasi hänet koko tilaisuuden kymmenentenä pelaajana.


title: Sukeltajakoulu

text: Sukeltajakoulu (SUKK) on Rannikkoprikaatin tukikohdassa Upinniemessä toimiva Meritiedustelupataljoonan alainen koulutusyksikkö. Sukeltajakoulu kouluttaa vuorovuosin taistelusukeltajia ja raivaajasukeltajia. Koulutukseen voi hakea sekä varusmiehenä että kantahenkilökuntaan kuuluvana vuosittain lokakuussa järjestettävässä valintakokeessa. Valintakokeeseen kuuluu juoksutestejä, lihaskuntotestejä sekä uinti- ja sukellustestejä.


title: Sukeltajakoulu

text: Vuoteen 2015 asti Sukeltajakoulu toimi 5. miinalaivueen alaisuudessa. Aiemmin koulu on toiminut nimellä Sukeltajakurssi, jolloin koko palvelusta ei ole suoritettu samassa yksikössä.


title: Filip Gustavsson

text: Filip Gustavsson (s. 7. kesäkuuta 1998 Skellefteå, Ruotsi) on ruotsalainen jääkiekkoilija, joka edustaa Ruotsin NHL-seura Ottawa Senatorsin organisaatiota. Hänet valittiin alle 18-vuotiaiden maailmanmestaruuskilpailujen parhaimmaksi maalivahdiksi vuonna 2016.


title: Filip Gustavsson

text: Gustavsson teki debyyttinsä Ruotsin pääsarjassa, 14. marraskuuta 2015.


title: Mantelonitriili

text: Mantelonitriili eli mandelonitriili (CHNO) on aromaattisiin syanohydriineihin kuuluva orgaaninen yhdiste. Yhdistettä käytetään orgaanisessa kemiassa muiden yhdisteiden synteesiin.


title: Mantelonitriili

text: Huoneenlämpötilassa mantelonitriili on puhtaina enantiomeereina keltaista tai väritöntä kiteistä ainetta ja raseemisena seoksena kellertävää nestettä. Yhdiste ei liukene veteen, mutta hydrolysoituu happamien liuosten vaikutuksesta mantelihapoksi ja vetysyanidiksi. Mantelohappo liukenee hyvin etanoliin, dietyylieetteriin ja kloroformiin. Kuumennettaessa sitä noin 170 °C:n lämpötilaan se hajoaa bentsaldehydiksi ja vetysyanidiksi. Mantelonitriili on optisesti aktiivinen ja sen R(+)-enantiomeerin ominaiskiertokyky bentseeniliuoksessa on +43,75°.


title: Mantelonitriili

text: Luonnossa mantelonitriiliä esiintyy osana useita glykosideja, joita on erityisesti luumun, persikan, aprikoosi, mantelin ja karvasmantelin lehdissä, nupuissa ja siemenissä. Tällaisia ovat muun muassa amygdaliini, prunasiini ja sambunigriini. Eräät kovakuoriaiset ja tuhatjalkaiset ruiskuttavat saalistajiensa päälle mantelonitriiliä sisältävää nestettä. Saalistajien entsyymit hydrolysoivat mantelonitriilin bentsaldehydiksi ja vetysyanidiksi, joka on erittäin myrkyllistä.


title: Mantelonitriili

text: Mantelonitriiliä valmistettiin ensimmäisen kerran vuonna 1832 ja se on ensimmäinen koskaan syntetisoitu syanohydriini. Yhdistettä voidaan tuottaa bentsaldehydin ja vetysyanidin välisellä reaktiolla tai muodostamalla ensin bentsaldehydistä sen vetysulfiittiadditiotuote, joka reagoi natriumsyanidin kanssa muodostaen mantelonitriiliä.


title: Mantelonitriili

text: Mantelonitriiliä käytetään muiden orgaanisten yhdisteiden esimerkiksi mantelihapon valmistamiseen. Aikaisemmin mantelonitriilin 5 massaprosenttista vesi- ja etanoliliuosta käytettiin flunssan oireiden hoitoon karvasmanteliveden nimellä.


title: Adam Fox (jääkiekkoilija)

text: Adam Fox (s. 17. helmikuuta 1998 Jericho, New York) on yhdysvaltalainen jääkiekkoilija, joka edustaa Yhdysvaltain NCAA-yliopistosarjassa pelaavaa Harvardin yliopiston jääkiekkojoukkuetta. Hänet valittiin alle 18-vuotiaiden maailmanmestaruuskilpailujen parhaimmaksi puolustajaksi vuonna 2016. Seuraavana vuonna hänestä tuli nuorten maailmanmestari.


title: Jussi Ahokas

text: Jussi Ahokas (s. 15. marraskuuta 1980 Oulu) on suomalainen jääkiekkovalmentaja ja entinen pelaaja. Ahokas toimii Suomen alle 20-vuotiaiden jääkiekkomaajoukkueen päävalmentajana.


title: Jussi Ahokas

text: Pelaajana 189-senttinen ja 84-kiloinen Ahokas oli maalivahti. Hän pelasi junioritasolla Kiekko-Espoossa, HIFK:ssa ja Espoon Palloseurassa. Aikuisten tasolla Ahokas pelasi yhden kauden, kauden 2000–2001, II-divisioonan Lohjan Kisa-Veikoissa. Hän lopetti peliuransa tuohon kauteen.


title: Jussi Ahokas

text: Valmentajana Ahokkaan ensimmäinen pesti oli Espoo Bluesin B-junioreiden valmennuspesti. Hän toimi seuran B- ja A-junioreiden valmentajana vuodet 2006–2013. Vuosina 2012–2013 Ahokas toimi Suomen alle 19-vuotiaiden päävalmentajana ja vuonna 2013 alle 20-vuotiaiden apuvalmentajana. Hän toimi Suomen alle 18-vuotiaiden valmentajana kultaan päättyneissä vuoden 2016 ikäluokan MM-kilpailuissa. Ahokas ryhtyi tuon ikäluokan valmentajaksi jo vuonna 2013. Hän voitti myös alle 20-vuotiaiden päävalmentajana kultaa vuoden 2019 MM-kisoissa tammikuussa, joiden aikana hänelle syntyi myös poikalapsi.


title: Jussi Ahokas

text: Valmentajana


title: Husholmenin linna

text: Husholmenin linna on Uudellamaalla Porvoon Yliken kylässä sijaitseva keskiajalla käytössä ollut muinaislinna. Linna on aiemmin sijainnut Pieni Pernajanlahden saarella, joka on nykyään maatunut mantereeseen. Alueella sijaitsee myös rikasta kasvillisuutta, jonka johdosta Husholmen on myös luonnonsuojelukohde.


title: Husholmenin linna

text: Husholmen sijaitsee Porvoon tuomiokirkosta 11 kilometriä itään. Se muodostaa Husholmenin niemen kärkiosan, joka on entinen kalliosaari. Kallioniemi on 110×100 metrin kokoinen ja se kohoaa yli 10 metriä merenpinnan yläpuolelle. Kallion laella sijaitsee kaksi tasannetta, jotka ovat 7 metriä ja 10 metriä merenpinnan yläpuolella. Muinaislinnan rakenteista on jäljellä vain osia valleista ja kivirakenteita, joista osa on kuulunut kahden rakennuksen pohjarakenteisiin. Osa rakenteista on muurattu laastilla ja kivien lisäksi rakennelmissa on käytetty myös tiiltä.


title: Husholmenin linna

text: Linnasaaren ympäriltä vedessä on löydetty kaksi kaarevaan kehään lyötyjä paalurivistöä. Paalujen lukumääräksi on laskettu noin 600. Ulompi paaluvarustus kiertää nykyisen rannan 35–60 metrin päässä ja sisempi 10–25 metriä rannasta. Paalurivistöillä on todennäköisesti pyritty estämään saaren lähestyminen mereltä käsin epätoivottuja reittejä pitkin. Vedestä on löydetty myös kaksi laitureihin liittyviä arkkumaista hirsi- ja kivirakennetta. Paalut ovat lahonneet vedessä vain vähän. Paaluista otettut näytteet on ajoitettu dendrokronologisesti välille 1369–1383, joten puut on kaadettu 1380-luvun jälkipuoliskolla. Tämä kertonee samalla linnan rakentamisajankohdan, joka olisi valmistunut samoihin aikoihin. Kyseessä on toistaiseksi vanhin Suomessa ajoitettu paaluvarustus.


title: Husholmenin linna

text: Muinaisjäännöksen arvoa nostaa se, että se on käyttöaikansa jälkeen välttynyt täysin rakennustoiminnalta. Harvinaisten lehtokasvien ja kallion liepeen iäkkään puuston ansiosta Husholmen on myös luonnonsuojelukohde.


title: Husholmenin linna

text: Vuonna 1934 Ella Kivikoski tutki paikan pintapuolisesti. Kohteessa on suoritettu arkeologisia kaivauksia vuosina 1947 (Nils Cleve, koekaivaus), 1956 (Jouko Voionmaa), 1995–1996 (Harri Nyman ja Veli-Pekka Suhonen). Kohde on tarkastettu vuosina 1980 (Harry Alopaeus) ja 1994 (Sirkka-Liisa Seppälä). Saaren muinaisjäännöksien ympäristöä on hoidettu vuosina 1992–1999 (Jukka Moisanen ja Päivi Maaranen). Alueen kasvillisuustutkimuksia on tehty vuosina 1993 (Kukkonen) ja 2000 (Nummi).


title: Husholmenin linna

text: Kaivauksien löytömateriaali on runsasta ja tukee kohteen sijoittamista keskiaikaan. Monet löytöesineistä kuuluvat keskiaikaiseen arkielämään, mutta joukossa on myös katkelmia luksusesineistöstä. Esineistöä on esillä Porvoon museossa.


title: Husholmenin linna

text: Linna kuuluu Albrekt Mecklenburgilaisen Suomeen 1300-luvun lopulla rakentamien linnojen joukkoon. Sen käyttötarkoitus on todennäköisesti liittynyt merirosvousta ja kaapparitoimintaa harjoittaneiden vitaaliveljien toimintaan Suomessa ja Itämerellä.


title: Husholmenin linna

text: Saarella tehtiin vuonna 1992 suuri perusraivaus, jonka jälkeen sitä on täydennetty ja siirrytty sen jälkeen jatkuvaan perushoitoon. Tarkoituksena on pitää muinaisjäännöksien jäänteet avoimena ja samalla tuoda kohde esille eri suunnista. Kohteessa käy ihmisiä jonkin verran ja sinne johtaa polku.V. 2016 saaren omistaja Bosgårdin kartano ja Museovirasto avasivat Husholmenia kiertävän pysyvän ulkoilmanäyttelyn, joka kertoo linnanpaikan historiasta sanoin ja kuvin.


title: LAD

text: Vasen laskeva haara (kutsutaan myös LAD, englanninkielisistä nimistä left coronary artery, anterior descending branch) eli vasemman sepelvaltimon laskeva haara, joka tunnetaan myös "widow maker" leskentekijänä, on sydämen verisuoni.


title: LAD

text: Toimittaa 45-55 % vasemman kammion (LV) verenkierrosta ja pidetään siksi tärkeimpänä verisuonena sydämen verenkierrolle.


title: LAD

text:
Vasenta sepelvaltimohaaraa kutsutaan myös lesken tekijäksi.
Tätä termiä käytetään koska tämä valtimohaara toimittaa verta suureen osaan sydäntä, ja tämän vuoksi tukos voi johtaa massiiviseen sydänkohtaukseen josta todennäköisenä seurauksena äkillinen kuolema. Jopa pieni määrä plakkia tällä alueella (useista eri syistä joita ei täysin tiedetä) voi irrota ja aiheuttaa kuoleman kuten esimerkiksi NBC:n toimittaja Tim Russert:lle kävi.


title: LAD

text: Sydänkohtauksen iskiessä eloonjääntiaika vaihtelee minuuteista useaan tuntiin. Nopeasti etenevistä oireista pitäisi huomata välittömän avun tarve. Alkuoireina voi ilmetä mm. pahoinvointia, hengenahdistusta, pääkipua, sormien tunnottomuutta ja epäsäännöllistä pulssia. Oireet voidaan sekoittaa ruokamyrkytykseen tai flunssaan. Kuolema ei seuraa välittömästi vaan sydämen verenkierron estyessä vasta 10 -20 minuutin kuluessa. Uhri ilman pulssia ja hengitystä on edelleen elossa, eläen hapesta joka on varastoituneena vereen ja voi olla pelastettavissa.


title: Kuljetusvarikko

text: Kuljetusvarikko (KuljV) vuoteen 2008 toiminut Suomen puolustusvoimien yksikkö. Sen toimintaa jatkaa nykyään Ajoneuvovarikko.


title: Kuljetusvarikko

text: Puolustusvoimien Materiaalilaitos perustettiin 1.1.1993 kuudestatoista varikosta sekä Koeampumalaitoksesta ja Elektroniikkakeskuskorjaamosta. Materiaalilaitoksen perustamisen yhteydessä Kuljetusvälinevarikon (KvälV) nimi muutettiin Kuljetusvarikoksi. Samaan aikaan Kuljetusvälinevarikon alaisuudessa toiminut Siikakankaan varikko-osasto liitettiin Panssarivarikon kokoonpanoon. Kuljetusvälinevarikon alaisuudessa toiminut Vilppulan varikko-osasto muutettiin Vilppulan varastoalueeksi. Puolustusvoimien Materiaalilaitoksen Esikunnassa toiminut kuljetusmateriaaliosasto, Kuljetusvarikko, Panssarivarikko ja Tervolan Varikko muodostivat kuljetusmateriaalitoimialan.


title: Kuljetusvarikko

text: Pulustusvoimien Materiaalilaitoksen perustamisen yhteydessä varikkojen kokoonpanot yhdenmukaistettiin. Kuljetusvarikon kokoonpano muodostui hallinto-, materiaali- ja tuotanto-osastoista sekä Vilppulan varastoalueesta. Kuljetusvarikko vastasi puolustusvoimien pyöräajoneuvojen huolto- ja korjaustoiminnasta sekä panssarikaluston varaosavarastoinnista.


title: Kuljetusvarikko

text:
Kuljetusvarikko lakkautettiin vuoden 2008 lopussa. Kuljetusvarikon tuotanto-osasto jatkoi toimintaa Millog Oy:n Hämeenlinnan Kalkun toimipisteenä. Kuljetusvarikon Kalkussa sijainnut materiaaliosasto liitettiin 1.1.2008 perustetun Länsi-Suomen huoltorykmentin varasto-osaston osaksi.
Puolustusministeriö antoi 14.10.1939 käskyn autovarikojen perustamisesta viidelle teollisuuspiirille. Varikoita perustettiin Lahteen, Turkuun, Tampereelle, Kuopioon, Seinäjoelle, Ouluun ja Lappeenrantaan. Autovarikon tehtäviksi määrättiin:Tampereen teollisuuspiiri perusti 14.10.1939 Autovarikko 3:n. Autovarikko 3:n päälliköksi määrättiin Autokauppa Oy:n toimitusjohtaja, diplomi-insinööri Paavo Ahomaa. Varikon kokoonpanoon kuului autokorjaamo, varaosavarasto, autovarasto ja kuljetusjoukkue. Edellisen lisäksi Autovarikko 3:n alaisena toimi kahdeksan korjaamoa. Varikolla ei ollut aluksi omia toimitiloja. Tilat vuokrattiin Tampereen kaupungilta ja yksityisiltä omistajilta.


title: Kuljetusvarikko

text: Pysyvä ja keskitetty autovarikko, Tampereen Autovarikko perustettiin 1.7.1940. Varikon päälliköksi määrättiin kapteeni Nils Johan Skogström. Tampereen Autovarikkoon yhdistettiin Autovarikko 3, Traktorivarikko sekä Lahden, Kuopion, Oulun, Mikkelin ja Jyväskylän autokorjauskeskukset. Autovarikko 2, 5 ja 7 lakkautettiin. Tampereen Autovarikolle hankittiin Nokialta Pitkäniemestä noin 40 hehtaarin maa-alue. Varikko jatkoi toimintaansa samalla Kalkun alueella useilla eri nimillä Kuljetusvarikon lakkauttamiseen saakka.


title: Kuljetusvarikko

text: Kuormastovarikko perustettiin vilppulaan vuonna 1940. Kuormastovarikko lopetettiin liitoutuneiden valvontakomission vaatimassa varikkouudistuksessa vuonna 1945. Kenttäkeittimet ja liikuntavälineet siirrettiin Keskusvarikko 9:ään Kalkkuun. Puolustuslaitoksen Kuopion tehtaiden osasto jatkoi Vilppulassa ovien, ikkunoiden ja muiden puusepäntuotteiden valmistamista. Kuopion tehtaat lopetettiin vuonna 1955. Samalla Vilppulan osasto liitettiin nimellä Osasto 2 osaksi Kuljetusvälinevarikkoa. Osasto 2 valmisti muun muassa lavarakenteita, ammuslaatikoita, rekiä ja miehistökoppeja. Tuotanto lopetettiin vuonna 1961 ja toimintaa jatkettiin varastointitehtävissä. Vilppulan varikko-osaston nimi muutettiin Raaka-ainevarkko -osastoksi. Vuonna 1969 Vilppulan osat organisoitiin Kuljetusvälinevarikon Kuormastovarikko-osastoksi. Samalla Vilppulan puolustusvoimien hallinnoimaan alueeseen liitettiin entisen Rautatiehallituksen rakenneosaston keskuskorjaamon alue rakennuksineen. Kuormastovarikko-osasto korjasi, varastoi, hankki ja jakoi joukoille kuormasto- ja liikuntavälineitä sekä kenttämuonituskalustoa. Vuonna 1977 Kuormastovarikko-osaston nimi muutettiin Kuljetusvälinevarikon Vilppulan varikko-osastoksi. Sinne siirrettiin Asevarikko 1:n poltto- ja voiteluaineiden jakelukaluston korjaustoiminta. Vuodesta 1992 lähtien Vilppula jatkoi toimintaa varastoalueena. Vilppulan varasto-osastolle varastoitu ajoneuvo- ja panssarialan materiaali siirrettiin 2000-luvun alussa Kuljetusvarikon alueelle Kalkuun. Vilppulan varasto-osasto lakkautettiin ja alue siirrettiin varastorakennuksineen Sotamuseon käyttöön.


title: Kuljetusvarikko

text: Siikakankaan alueen sotilastoiminta käynnistyi vuonna 1935, kun alue saatiin Metsähallitukselta Puolustusministeriön käyttöön tarkoitetuksi lentokentäksi. Kenttää käytettiin aluksi varalaskupaikkana. Siikakankaan alueen rakentaminen käynnistyi voimakkaasti kesällä 1940, jolloin siitä tuli Lentoasevarikon varastoalue III. Vuonna 1965 aloitettiin Ruoveden kuntaan kuuluvalle Siikakankaan alueelle rakentaa Asevarikko 6:lle uutta räjähtävän materiaalin varastoaluetta. Rakentaminen käynnistyi Uudenkylän alueella tapahtuneen räjähdysonnettomuuden seurauksena. Siikakankaan varikko-osasto liitettiin vuonna 1970 Asevarikko 6:n osaksi. Panssarivaunukorjaustoiminnan lakattua Teknisellä Varikolla sieltä siirrettiin seitsemän henkilöä Siikakankaan varikko-osastoon. Samalla alkoi Siikankaalla Neuvostoliitosta hankitun panssarikaluston vastaanottohuollot ja panssarikaluston varastointi. Siikakankaan varikko-osasto ampumatarvikealueineen siirrettiin 1.1.1983 Asevarikko 6:n alaisuudesta Kuljetusvälinevarikon osaksi. Siikakankaan varikko-osaston 22 henkilöä liitettiin Kuljetusvälinevarikon vahvuuteen. Liitoksen jälkeen Kuljetusvälinevarikon henkilöstövahvuus oli 180 henkilöä. Voiteluaineiden varastointi siirrettiin Vilppulasta Siikakankaalle vuosien 1983-1984 aikana. Siikakankaan ampumatarvikevarastoalue palautettin Pääesikunnan taisteluvälineosaston 17.5.1985 antamalla käskyllä takaisin Asevarikko 6:n osaksi. Panssarialan toimintojen yhtenäistämiseksi Siikakankaan varikko-osasto liitettiin Puolustusvoimien Materiaalilaitoksen perustamisen osana 1.1.1993 perustetun Panssarivarikon kokoonpanoon.


Goldstone Deep Space Communications Complex (GDSCC), eli tunnetummin Goldstonen observatorio on Kalifornian Mojaven autiomaassa sijaitseva, avaruusluotainten kanssa viestimiseen erikoistunut tutkimuslaitos. GDSCC:tä operoi California Institute of Technologyn alainen Jet Propulsion Laboratory ja se on yksi Nasan Deep Space Networkin kolmesta havaintokeskuksesta. Nimi on peräisin läheisestä, nykyisin autioituneesta kullankaivajien kaupungista. GDSCC on perustettu vuonna 1958.


title: Goldstone Deep Space Communications Complex

text:
Radioteleskooppikompleksiin kuuluu kahdeksan antennia, joita käytetään Deep Space Networkin tehtävien lisäksi radio- ja tutkatähtitieteessä. Kaikki antennit ovat liikuteltavia parabolisia peiliantenneja altitudi-atsimutaalisella pystytyksellä (antennin halkaisija suluissa):
Lisäksi GDSCC:hen kuuluu kaksi antennia, jotka ovat jo poistuneet käytöstä: Echo (DSS 12) ja Pioneer (DSS 11), joka oli Deep Space Networkin ensimmäinen antenni, ja siitä syystä listattu Yhdysvaltain historiallisten kansallismonumenttien joukkoon.


title: Gunnar Hellgren

text: Bror Gunnar (Kunttu) Hellgren (22. syyskuuta 1932 Helsinki – 23. maaliskuuta 2016 Helsinki) oli suomalainen jalkapallo- ja jääpalloerotuomari. Hän tuomitsi uransa aikana 130 jalkapallon pääsarjaottelua, ja hän oli vuosina 1974–1977 FIFA-erotuomari.


title: Gunnar Hellgren

text: Helsingin Erotuomarikerho valitsi Hellgrenin vuoden rajamieheksi (jalkapallo) vuosina 1966 ja 1970 sekä vuoden jääpalloerotuomariksi kaudella 1958–1959.


title: Valtiomonopolistinen kapitalismi

text: Valtiomonopolistinen kapitalismi (Suomessa myös vamokap) on marxilaisuuteen kuuluva käsite, jonka mukaan kapitalistinen yhteiskuntajärjestelmä siirtyy ennen tuhoutumistaan vaiheeseen, jossa valtio ottaa merkittävän roolin talousjärjestelmän ylläpidossa muutenkin kuin kurikoneistona.


title: Valtiomonopolistinen kapitalismi

text: Ensimmäinen maailmansota teki valtiosta merkittävän vaikuttajan talouselämässä. Tällä oli tarkoituksena alistaa kaikki käytettävissä olevat resurssit sodankäyntiin. Valtiovalta hoiti esimerkiksi säännöstelyä, joka johtui kulutustarvikkeiden puutteesta. Huomattavasti valtion rooli talouselämässä lisääntyi vuoden 1929 suuren laman hoitoon Yhdysvalloissa käytetyssä Rooseveltin New Deal -politiikassa. Saksassa samoihin aikoihin valtiovallan ja suurpääoman liittoutuma sai ennennäkemättömät mittasuhteet. Tästä käytettiin jopa nimitystä kansallissosialismi, jolla ei sosialismin idean kanssa ollut mitään tekemistä: Sehän säilytti suurteollisuuden yksityisomistuksessa. Erityisesti taloustieteilijä John Maynard Keynes piti välttämättömänä valtion osallistumista talouselämään vastoin talousliberalismin oppeja.


title: Valtiomonopolistinen kapitalismi

text: Poikkeuksesta säännöksi valtion rooli talouselämässä tuli 1900-luvulla ajanjaksona, jolloin Neuvostoliitto ja niin sanottu sosialistinen maailmanjärjestys kilpaili kapitalistisen maailman kanssa, jolloin marxilaiset katsoivat länsimaissa kapitalististen monopolien kasvaneen yhteen valtiokoneiston kanssa. Stalinin näkemyksen mukaan valtiokoneisto jopa alistettiin kapitalististen monopolien alaiseksi. Stalinin näkemystä on kritisoitu demokratian ja työväenliikkeen aliarvioimisesta.


title: Valtiomonopolistinen kapitalismi

text: Käsite ”valtiomonopolistinen kapitalismi” esiintyi alkujaan ohimennen Vladimir Leninin vuonna 1917 julkaisemassa teoksessa "Valtio ja vallankumous". Toisen maailmansodan jälkeen valtiomonopolistisen kapitalismin teoriaa kehitteli varsinkin Neuvostoliitossa vaikuttanut unkarilaissyntyinen taloustieteilijä Eugen Varga. Käsitteestä tuli 1960- ja 1970-luvuilla osa Neuvostoliiton kommunistisen puolueen virallista ideologiaa.


title: Valtiomonopolistinen kapitalismi

text: Suomessa nuoret vasemmistolaiset tutkijat perustivat 1970-luvulla paljon näkyvyyttä saaneen Vamokap-tutkimusprojektin, jonka oli tarkoitus analysoida suomalaista kapitalismia valtiomonopolistisen kapitalismin teorian viitekehyksessä.


title: NHL 17

text: NHL 17 on EA Canadan kehittämä ja EA Sportsin julkaisema jääkiekkoaiheinen urheilupeli, joka julkaistiin Euroopassa 15. syyskuuta 2016.


title: NHL 17

text: Pelisarja sisältää kahdentoista vuoden tauon jälkeen myös jääkiekon maailmancupin.


title: NHL 17

text: Ensimmäinen virallinen tiedote pelistä julkaistiin 22. huhtikuuta 2016, ja ensimmäinen traileri julkistettiin 26. huhtikuuta 2016.


title: NHL 17

text: Pelin kannessa esiintyy venäläinen Vladimir Tarasenko.


title: Juhani Leinonen

text: Antti Juhani Leinonen (4. marraskuuta 1924 Oulu – 21. maaliskuuta 2016 Espoo) oli suomalainen everstiluutnantti. Hän oli Ilmavoimien viestikoulun johtaja.


title: Suomen Triathlonliitto

text: Suomen Triathlonliitto on vuonna 1986 perustettu suomalainen triathlonin kattojärjestö. Triathlonliiton tehtäviin kuuluvat lajin kehittäminen kotimaassa ja jäsenseurojen edustaminen sekä kotimaassa että kansainvälisesti. Suomen Triathlonliittoon kuuluu sata jäsenseuraa.


title: Juha Tikka (muusikko)

text: Juha Matti Tikka (s. 15. tammikuuta 1955) on suomalainen säveltäjä, kapellimestari ja muusikko. Hän on toiminut levy-yhtiön tuotantopäällikkönä sekä Teoston hallituksessa vuosina 2012–2014.


title: Juha Tikka (muusikko)

text: Vuonna 1990 hän voitti parhaan musiikin Jussi-palkinnon elokuvasta "Talvisota". Hän on lisäksi säveltänyt musiikkia TV-elokuvaan "Joulupukki ja noitarumpu" sekä TV-sarjoihin "Metsolat", "Kohtaamiset ja erot" sekä "Hunajan maku".


title: Juha Tikka (muusikko)

text: Tikka on naimisissa näyttelijä-laulaja Susanna Haaviston kanssa. Heillä on kaksi täysi-ikäistä poikaa.


title: Monsuno

text: Monsuno on japanilainen animesarja, jossa seurataan ihmiskunnan uusimman sankarin Chase Sunon seikkailuja. Chase ja monsunojen johtaja Lock yrittävät saada monsunot ja ihmiset toimimaan yhteistyössä, jotta maailma voisi pelastua tuholta. Yhdessä ystäviensä Brenin, Jinjan, Beyalin ja Daxin kanssa he taistelevat S.T.O.R.M. -joukkoja ja Eklipsen pahoja tyyppejä vastaan.


title: Hansjörg Aschenwald

text: Hansjörg Aschenwald (s. 28. kesäkuuta 1965 Schwaz, Tiroli) on itävaltalainen yhdistetyn kilpailija.


title: Hansjörg Aschenwald

text: Aschenwald kuului Itävallan joukkueeseen, joka saavutti joukkuekilpailussa pronssia Calgaryn olympialaisissa 1988. Henkilökohtaisessa kilpailussa hän sijoittui 24:nneksi. Maailmancupin osakilpailussa hän oli parhaimmillaan kymmenes Saalfeldenissä tammikuussa 1993 ja kokonaiskilpailussa 30:s kausilla 1990–1991 ja 1992–1993.


title: Ezhou

text: Ezhou (, pinyin: Èzhōu Shì) on prefektuuritason kaupunki Kiinan Hubein maakunnan itäosassa. Kaupungin pinta-ala on 1 594 neliökilometriä ja väkiluku 1,05 miljoonaa (vuonna 2010). Kaupungin keskusta sijaitsee linnuntietä noin 60 kilometriä maakunnan pääkaupunki Wuhanista kaakkoon.


title: Ezhou

text: Piirikuntatasolla kaupunki jaetaan kolmeen kaupunkipiiriin.


title: Lidia Isac

text: Lidia Isac (, 27. maaliskuuta 1993) on venäläissyntyinen moldovalainen laulaja. Isac edustaa Moldovaa vuoden 2016 Eurovision laulukilpailussa kappaleella "Falling Stars". Aiemmin hän on osallistunut Moldovan euroviisukarsintoihin vuosina 2013, 2014 ja 2015 Glam Girls -duon jäsenenä.


title: Günther Csar

text: Günther Csar (s. 7. maaliskuuta 1966 Zell am Ziller, Tiroli) on itävaltalainen yhdistetyn kilpailija. Hän edusti Sportclub Mayrhofenia.


title: Günther Csar

text: Csar kuului Hansjörg Aschenwaldin ja Klaus Sulzenbacherin kanssa Itävallan joukkueeseen, joka saavutti joukkuekilpailussa pronssia Calgaryn olympialaisissa 1988. Henkilökohtaisessa kilpailussa hän sijoittui Calgaryssa 34:nneksi ja Albertvillen olympialaisissa 1992 32:nneksi.


title: Günther Csar

text: Csar voitti Klaus Sulzenbacherin ja Klaus Ofnerin kanssa joukkuekilpailun maailmanmestaruuden Val di Fiemmessä 1991. Hän saavutti nuorten MM-kilpailuissa hopeaa henkilökohtaisessa kilpailussa 1986.


title: Günther Csar

text: Maailmancupin osakilpailussa Csar oli parhaimmillaan viides Canmoressa joulukuussa 1986 ja Muraussa tammikuussa 1992. Maailmancupin kokonaiskilpailussa hän sijoittui yhdeksänneksi kaudella 1989–1990.


title: Hellgren

text: Hellgren on seuraavien merkittävien suomalaisten sukunimi:


title: Stefan Kreiner

text: Stefan Kreiner (s. 30. lokakuuta 1973 Feldkirch, Vorarlberg) on itävaltalainen yhdistetyn kilpailija.


title: Stefan Kreiner

text: Kreiner nousi Itävallan maajoukkueeseen 1991. Ensimmäisessä maailmancupin kilpailussaan Reuttessa tammikuussa 1992 hän sijoittui 11:nneksi. Tämä jäi hänen parhaaksi maailmancupsijakseen. Viikkoa myöhemmin hän voitti nuorten Itävallan-mestaruuden. Albertvillen olympialaisissa 1992 hän saavutti pronssia joukkuekilpailussa ja sijoittui henkilökohtaisessa kilpailussa 18:nneksi. Nuorten MM-kilpailuissa hän oli samana talvena kahdestoista. Maailmancupin kokonaiskilpailussa hän oli 33:s, mikä jäi hänen parhaaksi kokonaissijakseen. Hän lopetti uransa 1995.


title: Ketoglobosiini A

text: Ketoglobosiini A on mykotoksiini, joka on eristetty ensimmäisen kerran "Chaetomium globosum" -homeesta. Yhdisteen molekyylikaava on CHNO, moolimassa 528.7 g/mol ja CAS-numero 50335-03-0. Aine liukenee metanoliin, muttei juuri veteen. Ulkomuodoltaan ketoglobosiini A on keltainen, kiteinen aine. Ketoglobosiini A kuuluu sytokalasaaniyhdisteiden ryhmään. Eläinkokeissa yhdiste on osoittautunut myrkylliseksi ja se muistuttaa solumyrkyllisyydeltään sytokalasiini B:tä.